1:1 Pada mulani, semakkung dunia dijadiko, Firman radu wat. Firman wat jejama Allah rik Firman 
gegoh jama Allah. 2 Jak mula-mula Ia jejama Allah. 3 Sunyinni dijadiko liwat Ia, rik jak sunyin sai 
wat, mak sai pun dijadiko tanpa Ia. 4 Firman udi sumber hurik, rik hurik ngeni terang jama 
manusia. 5 Terang udi becahaya delom kekelaman, rik kekelaman mak dapok madamkoni. 6 
Ratongdo jelma sai diutus Allah, Yohanes gelarni. 7 Ia ratong mewartako tentang terang udi, in 
sunyinni ulun percaya. 8 Ia tenggalan lain hak terang udi, ia angkah mewartako gaoh. 9 Terang 
sejati sai nerangi sunyinni manusia, ratong mik dunia. 10 Firman wat di dunia, dunia dijadiko liwat 
Ia, kidang dunia mak mengenal Ia. 11 Ia ratong mik negeri-Ni tenggalan kidang bangsa-Ni mak 
nerima Ia. 12 Kidang wat muneh jelma sai nerima Ia rik percaya jama Ia; tian dikeni-Ni hak jadi 
Anak Allah, 13 sai dilaherko lain hak jak manusia, mani hurik ampai seno jak Allah asalni. 14 
Firman radu jadi manusia, Ia tinggal di hantara neram, rik ram radu ngeliak keagungan-Ni. 
Keagungan ano diterima-Ni injuk Anak tunggal Bapa. Liwat Ia ram ngeliak Allah rik kasih-Ni jama 
ram. 15 Yohanes ratong sebagai saksi-Ni, ia mewartako: "Injido Ia sai kuucakko: Ia haga ratong 
lebih duri jak nyak, kidang lebih balak jak nyak, mani semakkung nyak wat, Ia radu wat." 16 Ia 
penuh kasih; mak taru, Ia ngeberkati ram. 17 Hukum Tuhan ram terima liwat Musa. Kidang kasih 
rik kesetiaan Allah dinyatako liwat Isa Almasih. 18 Mak ngedok sai pernah ngeliak Allah, selain 
Anak tunggal Bapa, sai gegoh jama Bapa rik erat nihan jama Ia. Iado sai nyatako Bapa jama ram. 
19 Jelma-jelma sai bekuasa Yahudi di Yerusalem ngayun imam-imam rik jelma-jelma Lewi mik 
jama Yohanes rik nanya jama ia, "Niku inji sapa?" 20 Yohanes ngaku terus terang, "Nyak ajo lain 
hak Raja Penyelamat." 21 "Kik injuk reno, niku sapa?" tanya tian. "Api niku Elia?". "Lain," jawab 
Yohanes. "Api niku Sang Nabi?" tanya tian lagi. "Lain," jawabni. 22 "Kik injuk reno, ucakko jama 
sekam sapa niku inji," cawa tian, "in sekam dapok ngeni jawaban jama jelma-jelma sai ngayun 
sekam. Api cawamu tentang dirimu tenggalan?" 23 Yohanes ngejawab, "Nyakdo ia sai diucakko 
ulih Nabi Yesaya: 'Jelma sai beseru di padang heni: Ratako renglaya untuk Tuhan.' " 24 Jelma- 
jelma sai diutus ulih ulun Farisi 25 betanya, "Kik niku lain hak Raja Penyelamat, lain hak Elia, lain 
juga Sang Nabi, mengapi niku ngebaptis?" 26 Yohanes ngejawab, "Nyak ngebaptis jama way. 
Kidang di tengah-tengah keti wat jelma sai mak keti kenal. 27 Ia ratong lebih duri jak nyak, kidang 
untuk ngebukak tali sepatu-Ni pun nyak mak layak." 28 Sunyinni seno tejadi di Betania, kebelah 
timur Way Yordan rangni Yohanes ngebaptis. 29 Jemoh ranini, Yohanes ngeliak Isa ratong jama ia. 
Kak radu Yohanes cawa, "Liak, Iado Anak Biri-biri Allah sai ngehapus dusa dunia. 30 Iado sai 
kuucakko haga ratong lebih duri jak nyak, kidang lebih balak jak nyak, mani semakkung nyak 
laher, Ia radu wat. 31 Semakkungni, nyak mak pandai sapa Ia ano. Padahal nyak ratong ngebaptis 
jama way in bangsa Israel mengenal Ia." 32 Yohanes juga ngeni kesaksian inji, "Nyak ngeliak Ruh 
Allah regah injuk merpati jak langit raduni tinggal di atas-Ni. 33 Waktu seno nyak makkung pandai 
sapa Ia. Kidang Allah sai ngayun nyak ngebaptis jama way radu cawa jama nyak, 'Kik niku ngeliak 
Ruh Allah regah, raduni tinggal di atas sai jelma, Iado sai haga ngebaptis jama Ruh Allah.' 34 Nyak 
radu ngeliak-Ni tenggalan," cawa Yohanes, "rik nyak ngeni kesaksian bahwa Iado Anak Allah." 35 
Jemoh ranini Yohanes wat di rang seno lagi jama rua jelma sai nutuk ia. 36 Waktu ia ngeliak Isa 
liwat, ia cawa, "Liak! Iado Anak Biri-biri Allah." 37 Kerua jelma sai nutuk Yohanes ngedengi 
cawa seno, raduni mik nutuk Isa. 38 Isa ngerilong mik kudan, rik ngeliak tian sedang nutuk Ia. Ia 
betanya, "Keti nyepok api?" Jawab tian, "Rabi, di dipa Rabi tinggal?" (Cawa 'Rabi' retini guru). 39 
"Ija liak tenggalan," cawa Isa. Tian mik jama Ia rik ngeliak di dipa ia tinggal. Waktu seno pukul 
epak dibi. Rani seno tian tinggal jama Ia. 40 Salah sai jak kerua jelma sai radu ngedengi api sai 
diucakko Yohanes kak raduni mik nutuk Isa, iado Andreas, puari Simon Petrus. 41 Geluk-geluk 
Andreas nyepok Simon, puarini, rik cawa jama ia, "Sekam radu betungga jama Mesias!" (Mesias 


gegoh jama Almasih, yakdo: Raja Penyelamat.) 42 Andreas ngantakko Simon jama Isa. Isa nuntong 
Simon, raduni cawa, "Niku Simon, anak Yona. Niku haga disebut Kefas." (Kefas gegoh jama 
Petrus, retini: gunung batu.) 43 Jemoh ranini Isa memutusko mik Galilea. Ia betungga jama Filipus, 
rik cawa jama ia, "Ija nutuk Nyak!" 44 Filipus asalni jak Betsaida, yakdo rang tinggal Andreas rik 
Petrus. 45 Filipus betungga jama Natanael rik cawa jama ia, "Sekam radu ngehalu jelma sai disebut 
ulih Musa delom Buku Hukum Allah, rik sai diwartako ulih nabi-nabi. Ia udi Isa jak Nazaret, anak 
Yusuf." 46 Kidang Natanael ngejawab, "Mungkin kedo sai hal sai betik ratong jak Nazaret?" "Ija 
liak tenggalan," jawab Filipus. 47 Isa ngeliak Natanael ratong, raduni cawa tentang ia, "Liak, udi 
jelma Israel sejati. Mak ngedok kepalsuan jama ia." 48 "Repa Bapak kenal jama nyak?" tanya 
Natanael jama Isa. Isa ngejawab, "Semakkung Filipus ngurau niku, Nyak radu ngeliak niku di 
debah batang ara ano." 49 "Bapak Guru," cawa Natanael, "Bapakdo Anak Allah! Bapakdo Raja 
bangsa Israel!" 50 Isa cawa, "Niku percaya, mani Nyak ngucakko bahwa Nyak radu ngeliak niku di 
debah batang ara ano? Hal-hal sai jaoh lebih balak jak seno haga niku liak!" 51 Cawa Isa muneh, 
"Temon percayado, niku haga ngeliak langit tebukak, rik malaikat-malaikat Allah regah cakak jama 
Anak Manusia." 


2:1 Rua rani jak seno wat pesta kawin di kota Kana di Galilea, emak-Ni Isa wat di disan. 2 Isa jama 
jelma-jelma sai nutuk Ia diundang juga di pesta udi. 3 Waktu anggor radu bela, emak-Ni cawa jama 
Isa, "Anggorni tian bela." 4 Isa ngejawab, "Mak, dang ngayun Nyak. Makkung sampai waktuni 
Nyak nyatako diri." 5 Kidang emak-Ni Isa cawa jama jelma-jelma sai ngelayani, "Guaiko gaoh api 
sai dicawako-Ni jama niku." 6 Di dudi wat enam runcung sai disediako untuk keperluan 
pembasuhan nurut adat Yahudi. Runcung ano masing-masing isini kira-kira seratus liter. 7 Isa cawa 
jama jelma-jelma sai ngelayani udi, "Isido runcung-runcung ano jama way." Tian ngisi sampai 
latap. 8 Raduni Isa cawa jama tian, "Tano akuk cutik way ano rik usung jama jelma sai mimpin 
pesta." Tian ngusung way udi jama jelma sai mimpin pesta, 9 rik ia nyicip way sai radu berubah 
jadi anggor. (Ia mak pandai jak ipa anggor ano, angkah jelma-jelma sai ngelayani sai nuangko way 
ano gaoh sai pandai). Kak raduni jelma sai mimpin pesta udi ngeredik kemantin, 10 rik cawa jama 
ia, "Biasani ulun ngehidangko anggor sai paling bangik lebih mena rik kik kuari radu puas nginum, 
ampai anggor sai biasa. Kidangni Niku nyegok anggor sai paling bangik sampai tano!" 11 Udido 
keajaiban mula-mula sai disani Isa. Ia ngelakuko seno di Kana di Galilea. Jama tanda seno Ia 
nunjukko keagungan-Ni. Maka jelma-jelma sai nutuk Ia percaya jama Ia. 12 Kak radu jak seno Isa 
mik di Kapernaum jama-jama emak-Ni, puari-puari-Ni rik jelma-jelma sai nutuk Ia. Tian tinggal di 
dudi pira-pira rani sakani. 13 Waktu Rani Buka Paskah Yahudi radu meredik, Isa mik Yerusalem. 
14 Di Lamban Ibadah di Yerusalem Ia ngehalu penjual-penjual jawi, biri-biri, rik burung merpati; 
juga jelma tukang nukor duit mejong di dudi. 15 Isa nyani cambuk jak tali kak raduni nguser 
sunyinni binatang udi, biri-biri atau jawi, jak delom Lamban Ibadah. Mija-mija tukang tukor duit 
dibalikko-Ni hingga duit tian besirakan di dipa-dipa. 16 Kak raduni Ia cawa jama penjual burung 
merpati, "Iwakko unyinni jak ija. Dang dijadiko Lamban Bapa-Ku rang bedagang!" 17 Maka 
jelma-jelma sai nutuk Ia ingok jama ayat Alkitab inji, "Cinta-Ku untuk Lamban-Mu, ya Allah, 
nyuah hati-Ku." 18 Jelma-jelma sai bekuasa Yahudi nantang Isa, cawa tian, "Cuba sani keajaiban 
sebagai tanda untuk sekam bahwa Niku berhak betindak injuk inji." 19 Isa ngejawab, "Rubuhko 
Lamban inji, rik delom telu rani Nyak haga ngebangunni luot." 20 Raduni tian cawa, "Epak puluh 
enam tahun dibutuhko untuk ngebangun Lamban Ibadah inji. Rik Niku ngebangun luot delom telu 
rani?" 21 Kidangni Lamban Ibadah sai dimaksud Isa ano badan-Ni tenggalan. 22 Mak mesaka jak 
seno, seraduni Isa dibangkitko jak mati, ingokdo jelma-jelma sai nutuk Ia bahwa hal seno pernah 


diucakko-Ni. Maka percayado tian jama api sai tetulis delom Alkitab rik jama api sai diucakko ulih 
Isa. 23 Sementara Isa wat di Yerusalem waktu Perayaan Paskah, lamon ulun percaya jama Ia ulihni 
keajaiban-keajaiban sai disani-Ni. 24 Kidang Isa tenggalan mak percaya jama tian, mani Ia kenal 
sunyinni jelma. 25 Mak perlu jelma ngeni keterangan jama Ia tentang sapa pun, mani Ia tenggalan 
pandai api sai wat delom hati manusia. 


3:1 Wat sai jelma tokoh agama jak golongan ulun Farisi, gelarni Nikodemus. 2 Suatu bingi ia 
ratong jama Isa rik cawa, "Bapa Guru, sekam pandai Bapak diutus Allah. Mani mak ngedok sai 
jelma pun dapok nyani keajaiban injuk sai Bapak guaiko, kik Allah mawat nyertai Ia." 3 Isa 
ngejawab, "Percayado, mak ngedok sai jelma pun dapok jadi anggota umat Allah, kik ia mawat 
dilaherko luot." 4 "Masa ulun dewasa dapok laher luot?" cawa Nikodemus jama Isa. "Mungkin 
kedo ia kuruk delom kandungan emakni rik dilaherko luot?" 5 Isa ngejawab, "Temondo cawa-Ku 
inji: kik jelma mawat dilaherko jak way rik jak Ruh Allah, ulun udi mak dapok jadi anggota umat 
Allah. 6 Manusia secara jasmani dilaherko ulih ulun tuhani, kidang secara rohani dilaherko ulih 
Ruh Allah. 7 Dang hiran kik Nyak ngucakko: niku sunyinni haga dilaherko luot. 8 Angin betiup 
mik dipa ia haga; ram ngedengi bunyini, kidang mak pandai jak ipa ratongni rik mik dipa mikni. 
Injuk reno juga ulun sai dilaherko ulih Ruh Allah." 9 "Injuk repa ano dapok tejadi?" Nikodemus 
nanya. 10 Isa ngejawab, "Niku guru di Israel; masa niku mak pandai? 11 Percayado: Sekam cawa 
angkah tentang api sai sekam pandai, rik sekam ngeni kesaksian angkah tentang api sai sekam liak; 
kidang keti mak haga nerima kesaksian sekam. 12 Keti mak percaya kik Nyak nyeritako jama niku 
mengenai hal-hal jak dunia inji; repa bang keti dapok percaya, kik Nyak nyeritako jama niku hal- 
hal mengenai surga? 13 Mak ngedok sai jelma pun pernah cakak mik surga, selain Ia sai regah mik 
dunia, yakdo Anak Manusia. 14 Gegoh injuk Musa nyakakko ulai tembaga di sebatang kayu di 
padang gurun, injuk reno muneh Anak Manusia haga dicakakko, 15 in sunyinni ulun sai percaya 
jama Ia mansa hurik sejati rik kekal." 16 Mani Allah nihan-nihan mengasihi manusia di dunia inji, 
maka Ia ngeniko Anak-Ni sai tunggal, in unggal jelma sai percaya jama Ia mak binasa, melainko 
mansa hurik sejati rik kekal. 17 Mani Allah ngirim Anak-Ni lain hak untuk ngehakimi dunia inji, 
kidang untuk nyelamatkoni. 18 Jelma sai percaya jama Ia mak dihukum. Kidang jelma sai mak 
percaya radu dihukum ulih Allah, mani 1a mak percaya jama Anak Allah sai tunggal. 19 Ia dituntut 
bedasarko hal inji: Terang udi radu ratong mik dunia, kidang manusia lebih gering kelam jak 
terang, mani guaini tian jahat. 20 Unggal jelma sai beguai jahat, nyuoh jama terang; ia mak haga 
ratong jama terang, in guaini sai jahat dang keliakan. 21 Kidang jelma sai ngeguaiko kehaga Allah, 
ratong jama terang in jadi nyata bahwa api sai diguaikoni udi yakdo nurut kehaga Allah. 22 Kak 
radu jak seno Isa rik jelma-jelma sai nutuk Ia mik di Yudea. Ia tinggal di disan pira waktu sakani 
jama tian rik ngebaptis. 23 Waktu seno Yohanes makkung kuruk bui. Ia ngebaptis di Ainon, mak 
jaoh jak Salim, mani di disan wat lamon way. Jelma-jelma ratong jama ia, rik ia ngebaptis tian. 25 
Pira-pira jelma sai nutuk Yohanes mulai betangkar jama ulun Yahudi tentang atoran pengecahan. 
26 Tian mik jama Yohanes, rik cawa, "Pak Guru, api Bapak masih ingok jelma sai jama-jama 
Bapak di seberang Way Yordan udi, sai Bapak tunjukko jama sekam tumbai? Ia tano ngebaptis 
juga, rik sunyinni jelma mik jama Ia." 27 Yohanes ngejawab, "Manusia mak dapok api-api kik mak 
dikeniko Allah jama ia. 28 Keti tenggalan radu ngedengi cawaku, 'Nyak lain Raja Penyelamat. 
Nyak diutus lebih mena jak Ia.' 29 Kebayan yakdo milik kemantin. Sahabat kemantin udi angkah 
cecok ngedampingi rik ngedengiko, rik ia gering kik ngedengiko suara kemantin. Reno muneh 
nyak. Tano nyak riang nihan. 30 Iado sai haga makin penting, rik nyak makin kurang penting." 31 
Sai ratong jak atas ngelebihi sunyinni. Sai ratong jak dunia tegolong jelma dunia, rik cawa tentang 


hal-hal dunia. Ia sai ratong jak atas ngelebihi sunyinni. 32 Ia cawa mengenai api sai radu diliak rik 
didengi-Ni, kidang mak sai jelma pun percaya jama kesaksian-Ni. 33 Jelma sai percaya jama 
kesaksian-Ni ano, ngakui bahwa Allah benor. 34 Mani jelma sai diutus Allah nyampaiko cawa- 
cawa Allah, mani Ruh Allah radu dikeniko jama Ia sepenuhni. 35 Bapa mengasihi Anak-Ni, rik 
radu nyerahko sunyinni kuasa jama Ia. 36 Jelma sai percaya jama Sanak seno haga mansa hurik 
sejati rik kekal. Kidang jelma sai mak taat jama Sanak seno mak mansa hurik. Ia dihukum Allah 
untuk selama-lamani. 


4:1 Ulun-ulun Farisi ngedengi bahwa Isa mansa rik ngebaptis lebih lamon jelma sai nutuk jak 
Yohanes. (2 Sebenorni Isa tenggalan mak ngebaptis melainko jelma-jelma sai nutuk Ia gaoh.) 3 
Waktu Isa pandai bahwa ulun-ulun Farisi radu ngedengi tentang hal seno, Ia mik jak Yudea muloh 
mik Galilea. 4 Delom lapahni seno Ia haga liwat Samaria. 5 Maka sampaido Isa di sai kota di 
Samaria sai gelarni Sikhar, mak jaoh jak tanoh sai tumbai dikeniko Yakub jama Yusuf anakni. 6 Di 
dudi wat sumor Yakub. Isa buya nihan ulihni lapahni, ulihni seno Ia mejong di pingger sumor. 
Waktu seno kekira pukul rua belas tengah rani, 7 rik jelma-jelma sai nutuk Isa radu mik kota untuk 
ngebeli kanikan. Kak raduni sai bebai Samaria ratong nimba way. Isa cawa jama ia, "Bu, ngasi 
mawat Nyak ngilu nginum?" 9 Bebai Samaria udi ngejawab, "Tuan ulun Yahudi, nyak ulun 
Samaria; mengapi Tuan ngilu nginum jak nyak?" (Mani ulun-ulun Yahudi mak ngedok hubungan 
jama ulun Samaria.) 10 Isa ngejawab, "Kik niku pandai pengenian Allah rik sapa sai ngilu nginum 
jama niku, pasti niku tenggalan sai ngilu nginum jama Ia, rik Ia haga ngeni jama niku way hurik." 
11 Cawa bebai udi, "Tuan mak ngedok timba, rik sumor inji relam nihan. Jak ipa Tuan mansa way 
hurik? 12 Yakub, bapak leluhur sekam, ngeni sekam sumor inji. Ia tenggalan ngakuk way nginumni 
jak ija; reno muneh anak-anakni rik binatang ternakni. Api Tuan nyangko Tuan lebih balak jak 
Yakub?" 13 "Jelma sai nginum way inji haga mahu luot," ani Isa, 14 "kidang jelma sai nginum way 
sai haga Kukeniko, mak mahu selama-lamani. Mani way sai haga Kukeniko udi haga jadi mata way 
delom dirini sai memancar mik luah rik ngeniko jama ia hurik sejati rik kekal." 15 Cawa bebai udi, 
"Tuan, keniko jama nyak way seno, in nyak mak mahu luot; rik mak perlu muloh mik dija untuk 
ngakuk way." 16 "Mikdo, urau kajongmu, kak raduni muloh mik dija," cawa Isa. 17 "Nyak mak 
ngedok kajong," jawab bebai ano. "Temondo cawamu," cawa Isa. 18 "Mani niku radu kawin lima 
kali, rik bakas sai hurik jama-jama niku tano lain hak kajongmu." 19 "Tano nyak pandai Tuan ajo 
nabi," cawa bebai udi. 20 "Nenek muyang sekam nyumbah Allah di bukit inji, kidang bangsa Tuan 
cawa bahwa angkah di Yerusalem gaoh rangni jelma nyumbah Allah." 21 "Percayado," ani Isa jama 
ia, "sai waktu jelma haga nyumbah Bapa, lain hak di bukit inji, rik lain juga di Yerusalem. 22 Keti 
ulun Samaria nyumbah sai mak keti kenal, sedangko sekam jelma Yahudi nyumbah Ia sai sekam 
kenal, mani keselamatan ratong jak ulun Yahudi. 23 Kidang waktuni haga ratong, malahan radu 
ratong, bahwa jama kuasa Ruh Allah jelma-jelma haga nyumbah Bapa injuk Allah sai benor injuk 
sai dimirakko Bapa. 24 Mani Allah udi Ruh, rik angkah jama kuasa Ruh Allah jelma-jelma dapok 
nyumbah Bapa injuk repa Ia wat." 25 Bebai udi cawa jama Isa, "Nyak pandai Raja Penyelamat (sai 
disebut Almasih) haga ratong. Kik Ia ratong, Ia haga ngeni pandai sunyin hal jama neram." 26 
"Nyakdo Ia," cawa Isa, "Nyak sai tano sedang cawa jama niku." 27 Waktu senodo jelma-jelma sai 
nutuk Isa muloh. Tian hiran ngeliak Isa cawa jama sai bebai. Kidang mak sai jelma pun jak tian sai 
betanya jama bebai udi, "Ibu perlu api?" atau sai betanya jama Isa, "Mengapi Bapak cawa jama 
bebai udi?" 28 Maka bebai udi ninggalko runcungni di dudi kak raduni tegar mik kota rik cawa 
jama ulun-ulun di disan, 29 "Ija liak jelma sai ngeni pandai jama nyak sunyin hal sai pernah 
kuguaiko. Mungkin kedo Ia udi Raja Penyelamat?" 30 Maka jelma-jelma ano pun ninggalko kota 


kak raduni mik jama Isa. 31 Sementara seno jelma-jelma sai nutuk Ia ngurau Isa mengan. "Bapak 
Guru," cawa tian, "silako mengan." 32 Kidang Isa ngejawab, "Wat kanikan jama Nyak, sai mak 
keti pandai." 33 Maka jelma-jelma sai nutuk Ia mulai saling betanya, "Api wat jelma ngusung 
kanikan untuk Ia?" 34 Kak raduni Isa cawa, "Kanikan-Ku iado nutuk kehaga-Ni Ia sai ngutus 
Nyak, rik ngeraduko guaian sai diserahko-Ni jama Nyak. 35 Keti cawa, 'Epak bulan lagi musim 
panen.' Kidang Nyak cawa jama niku: Liakdo kebun-kebun sai radu menguning, siap untuk 
digetas! 36 Jelma sai ngegetas radu mulai nerima upahni rik ngumpulko hasil untuk hurik sai sejati 
rik kekal. Maka jelma sai nabor rik jelma sai ngegetas ngasi senang jama-jama. 37 Peribahasa inji 
benor juga, 'Sai jelma nanom, sai lain ngegetas!' 38 Nyak ngayun keti mik ngegetas mik kebun sai 
mak keti usahako; ulun lain radu beguai di dudi, rik keti nerima untung jak guaian tian." 39 Lamon 
ulun Samaria penduduk kota udi percaya jama Isa, mani bebai udi cawa, "Ia ngucakko jama nyak 
sai sunyinni sai pernah kuguaiko." 40 Maka waktu ulun-ulun Samaria udi betungga jama Isa, tian 
ngilu nihan in Ia tinggal jama tian. Jadi Isa tinggal di dudi rua rani sakani. 41 Kak raduni lebih 
lamon lagi ulun percaya jama Isa mani api sai diajarko-Ni tenggalan jama tian. 42 Tian cawa jama 
bebai udi, "Sekam percaya tano, lain hak mani api sai niku cawako jama sekam, kidang mani 
sekam tenggalan radu ngedengi Ia, rik pandai bahwa Ia sangun Penyelamat dunia." 43 Rua rani 
tinggal di Sikhar kak raduni, Isa mik Galilea. 44 Isa tenggalan radu cawa, "Sai nabi mak dihormati 
di negerini tenggalan." 45 Kidang waktu Ia sampai di Galilea, jelma-jelma di dudi nyambut Ia jama 
senang hati, mani tian wat di Yerusalem waktu Rani Buka Paskah, rik radu ngeliak unyinni sai 
diguaiko Isa. 46 Kak raduni Isa muloh mik Kana di Galilea, di disando Ia pernah ngubah way jadi 
anggor. Di kota seno wat sai pegawai pemerintah, anakni sedang meruyuh di Kapernaum. 47 
Waktu ia ngedengi bahwa Isa radu ratong mik Galilea jak Yudea, ia mik jama Isa rik ngehagako Isa 
ratong mik Kapernaum untuk munyaiko anakni sai hamper mati. 48 Isa cawa jama pegawai 
pemerintah udi, "Kik keti mak ngeliak keajaiban-keajaiban, keti mak percaya." 49 "Tuan," jawab 
pegawai pemerintah udi, "gelukdo ratong semakkung anakku mati." 50 Cawa Isa jama ia, "Mikdo 
anakmu munyai." Jelma udi percaya jama cawani Isa, kak radu ia mik. 51 Di tengah renglaya, 
jelma-jelma sai ngelayani ia ratong jama ia rik ngabarko, "Anak Tuan radu munyai." 52 Kak raduni 
ia betanya jama tian pukul pira sanak udi mulai munyai. Tian ngejawab, "Nambi kira-kira pukul sai 
tengah rani ruyuhni lebon." 53 Kak raduni bakni sanak seno ingok bahwa waktu saat senodo Isa 
cawa jama ia, "Anakmu munyai." Maka ia rik sunyin keluargani percaya jama Isa. 54 Senodo 
keajaiban kerua sai disani Isa di Galilea seraduni Ia ratong jak Yudea. 


5:1 Radu jak seno wat perayaan Yahudi, maka Isa mik Yerusalem. 2 Di Yerusalem redik "Rangok 
Biri-biri" wat sai kulam, sai delom bahasa Ibrani dikeni gelar Betesda. Di dudi wat lima serambi. 3 
Di serambi-serambi udi lamon jelma meruyuh pepedoman; wat sai buta, wat sai timpang, rik wat 
sai lumpuh. (Tian sunyinni nunggu way di kulam udi beguncang. 4 Mani kekala malaikat Tuhan 
regah mik delom kulam ano rik ngeguncangko wayni. Rik jelma meruyuh sai mula-mula kuruk mik 
delom kulam udi waktu way beguncang haga munyai jak penyakik api gaoh sai dideritani.] 5 Di 
rang seno juga wat sai jelma bakas sai radu meruyuh telu puluh walu tahun sakani. 6 Isa ngeliak ia 
pepedoman di disan, rik pandai bahwa ia radu saka nihan meruyuh; maka Isa betanya jama ia, 
"Haga mak niku munyai?" 7 Jelma meruyuh udi ngejawab, "Bapak, mak ngedok jelma di dija 
untuk ngurukko nyak mik delom kulam waktu way beguncang. Rik sementara nyak nuju kulam, 
ulun lain radu kuruk mena." 8 Maka Isa cawa jama ia, "Minjakdo, iwakko apaimu rik lapahdo." 9 
Waktu seno juga jelma udi munyai. Ia ngiwakko apaini rik lapah. Hal seno tejadi waktu rani Sabat. 
10 Ulihni seno jelma-jelma sai bekuasa Yahudi cawa jama jelma sai ampai munyai ano, "Rani inji 


rani Sabat. Niku mak ngasi ngiwakko apaimu." 11 Kidang jelma udi ngejawab, "Jelma sai 
ngunyaiko nyak seno ngayun nyak ngiwakko apaiku rik lapah." 12 "Sapa Ia sai ngayun niku 
ngiwakko apaimu rik lapah?" tanya tian. 13 Kidang jelma sai radu munyai udi mak pandai sapa 
jelmani, mani Isa radu lebon jak hantara jelma lamon udi. 14 Kak raduni Isa betungga jama jelma 
udi di delom Lamban Ibadah, rik cawa jama ia, "Tano niku radu munyai. Dang bedusa lagi, in mak 
ngalami hal sai lebih burak lagi." 15 Maka mikdo jelma udi kak raduni ngeni pandai jama jelma- 
jelma sai bekuasa Yahudi bahwa Isado sai ngunyaiko ia. 16 Rik ulihni udi tian mulai nyusahko Isa, 
mani Ia ngunyaiko jelma waktu rani Sabat. 17 Kidang Isa cawa jama tian, "Bapa-Ku terus beguai 
sampai tano, rik Nyak pun beguai." 18 Cawa-cawa seno nyani jelma-jelma sai bekuasa Yahudi 
makin berusaha untuk ngebunuh-Ni. Tian ngelakuko seno, lain hak ulih Ia ngelanggar atoran 
agama mengenai rani Sabat, kidang juga mani Ia cawa bahwa Allah udi Bapa-Ni; retini Ia 
ngegegohko diri-Ni jama Allah. 19 Isa ngejawab ulun-ulun udi injuk reji, "Percayado, Anak mak 
dapok ngelakuko api-api jama kuasa tenggalan. Ia angkah ngelakuko api sai Ia liak dilakuko ulih 
Bapa-Ni. Mani api sai dilakuko ulihni Bapa, reno juga sai dilakuko ulih Anak. 20 Mani Bapa 
mengasihi Anak rik nunjukko jama Ia sunyinni sai dilakuko-Ni tenggalan. Malah Bapa haga 
nunjukko jama Ia perbuatan-perbuatan sai lebih balak lagi, hingga keti hiran. 21 Bapa ano 
ngebangkitko ulun mati, rik ngeniko tian hurik sejati rik kekal; reno juga Anak ngeni hurik kekal 
jama jelma sai haga dikeni-Ni hurik. 22 Bapa tenggalan mawat ngehakimi sapa pun. Sunyinni 
kekuasaan untuk ngehakimi radu diserahko jama Anak-Ni. 23 Bapa ngelakuko inji in sunyinni 
jelma ngehormati Anak injuk tian ngehormati Bapa. Jelma sai mak ngehormati Anak mak juga 
ngehormati Bapa sai ngutus Anak. 24 Temon nihan cawa-cawa-Ku inji: Jelma sai memperhatiko 
cawa-cawa-Ku, rik percaya jama Ia sai ngutus Nyak, ngedok hurik sejati rik kekal. Ia mak haga 
dihukum; ia radu lepas jak kematian rik mansa kehurikan. 25 Percayado: Haga ratong waktuni -- 
malah radu sampai waktuni -- ulun mati haga ngedengi suara Anak Allah. Rik jelma sai ngedengini 
haga hurik. 26 Injuk Bapa tenggalan sumber hurik, Ia ngejadiko Anak-Ni sumber hurik muneh. 27 
Ia radu ngeniko jama Anak-Ni hak untuk ngehakimi, mani Ia Anak Manusia. 28 Dang keti hiran 
ngedengi hal inji, mani waktuni haga ratong bahwa unyinni jelma sai radu mati ngedengi suara-Ni, 
29 kak raduni luah jak kuboran. Jelma sai radu bebuat baik haga bangkit untuk hurik. Kidang jelma 
sai radu ngelakuko sai jahat haga bangkit untuk dihukum." 30 "Nyak mak dapok bebuat api-api 
atas kehaga-Ku tenggalan. Nyak angkah ngehakimi nutuk jama sai diperintahko Allah. Rik 
keputusan-Ku adil, mani Nyak mak nutuk kehaga tenggalan, kidangni kehagani Bapa sai ngutus 
Nyak. 31 Kik Nyak ngeni kesaksian tentang diri tenggalan, kesaksian udi mak dapok dipercaya. 32 
Kidang wat ulun lain sai ngeni kesaksian tentang Nyak, rik Nyak pandai bahwa kesaksian-Ni ano 
temon. 33 Keti radu ngirim utusan jama Yohanes, rik ia radu ngeni kesaksian sai benor tentang 
Nyak. 34 Hal inji Kucawako, lain hak mani Nyak memerluko kesaksian jak manusia, kidang in keti 
diselamatko. 35 Yohanes udi injuk lampu sai nyala rik memancarko cahaya. Untuk sementara 
waktu keti senang nerima cahayani ano. 36 Kidang kesaksian-Ku lebih balak jak kesaksian 
Yohanes. Api sai tano Kulakuko, yakdo guai sai ditugasko Bapa jama Nyak, ngebuktiko bahwa 
Bapa radu ngutus Nyak. 37 Rik Bapa sai ngutus Nyak juga ngeni kesaksian tentang Nyak. Keti 
makkung pernah ngedengi suara-Ni atau ngeliak rupa-Ni. 38 Cawa-cawa-Ni mak tesegok di delom 
hatimu mani keti mak percaya jama Nyak sai diutus-Ni. 39 Keti belajar Alkitab mani nyangko 
bahwa jama cara seno keti ngedok hurik sejati rik kekal. Rik Alkitab udi tenggalan ngeni kesaksian 
tentang Nyak. 40 Kidang keti mak haga ratong jama Nyak untuk dapok hurik kekal. 41 Nyak mak 
nyepok pujian jak manusia. 42 Nyak kenal keti. Nyak pandai keti mak mengasihi Allah delom 
hatimu. 43 Nyak ratong jama kuasa Bapa-Ku, kidang keti mak nerima Nyak. Kidang kik jelma lain 


ratong jama kuasani tenggalan, keti haga nerima ia. 44 Repa bang keti dapok percaya, kik keti 
nyepok pujian jak peperda keti, rik mak berusaha nyepok pujian jak Allah sai Esa? 45 Dang 
nyangko Nyak haga nyalahko keti di hadapan Bapa. Justru sai haga nyalahko keti yakdo Musa, ia 
sai keti harapko. 46 Kik keti percaya jama Musa, keti haga percaya jama Nyak, mani tentang 
Nyakdo ia nulis. 47 Kidang kik keti mak percaya jama api sai ditulis Musa, repa keti dapok percaya 
jama api sai Kucawako?" 


6:1 Pira-pira waktu jak seno Isa mik seberang Danau Galilea, sai disebut juga Danau Tiberias. 2 
Sesampaini di dudi, lamon jelma nutuk Ia mani tian radu ngeliak keajaiban-keajaiban sai disani-Ni 
jama ngunyaiko ulun-ulun sai meruyuh. 3 Isa cakak mik atas bukit, kak radu mejong di dudi jama 
jelma-jelma sai nutuk Ia. 4 Pada waktu seno radu redik Rani Buka Paskah Yahudi. 5 Waktu Isa 
ngeliak dikeliling-Ni, Ia ngeliak jelma beduyun-duyun ratong jama Ia. Maka Ia cawa jama Filipus, 
"Di dipa neram dapok ngebeli kanikan, in sunyinni jelma inji dapok mengan?" ( 6 Isa radu pandai 
api sai haga dilakuko-Ni, kidang Ia cawa injuk reno mani Ia haga nguji Filipus.) 7 Filipus 
ngejawab, "Ruti sai regani rua ratus duit perak mak cukup untuk jelma-jelma inji, sekalipun unggal 
jelma angkah dapok cutik gaoh." 8 Sai jelma sai nutuk Isa sai bareh, yakdo Andreas, puarini Simon 
Petrus, cawa, 9 "Di dija wat sanak bakas ngedok lima ruti rik rua iwa. Kidang api retini ano untuk 
jelma selamon inji?" 10 "Kayundo jelma-jelma udi mejong," ani Isa. Di rang udi wat lamon jukuk, 
jadi jelma-jelma udi mejong di jukuk -- sunyinni wat kira-kira lima ribu ulun bakas. 11 Kak raduni 
Isa ngakuk ruti ano, raduni ngucap syukor jama Allah. Kak raduni jak seno Ia ngebagi-bagiko ruti 
ano jama ulun lamon. Kak raduni Ia ngebagi-bagiko iwa udi, rik tian mengan sepuas-puasni. 12 
Seraduni sunyinni mengan sampai betong, Isa cawa jama jelma-jelma sai nutuk Ia, "Kumpulko 
kelebihan kanikan udi; dang sampai wat sai tetok." 13 Kak raduni tian ngumpulko rua belas bakul 
latap kelebihan kanikan jak lima ruti sai dikanik ulih jelma lamon udi. 14 Waktu ulun lamon 
ngeliak keajaiban sai disani Isa, tian cawa, "Temon, injido Nabi sai diharapko ratong mik dunia!" 
15 Isa pandai tian haga ratong untuk memaksa Ia jadi raja tian. Ulihni seno mikdo Ia nyingker mik 
daerah bebukit. 16 Waktu rani mulai di bingi, jelma-jelma sai nutuk Isa regah mik danau. 17 
Raduni tian cakak jukung nyeberangi danau udi nuju Kapernaum. Rani radu kelam kidang Isa 
makkung juga ratong jama tian. 18 Sementara ano danau mulai begelora mani angin badai. 19 
Seraduni belayar kira-kira lima atau enam kilometer, tian ngeliak Isa ratong mik jukung jama lapah 
di atas way. Tian merabai nihan. 20 Kidang Isa cawa jama tian, "Dang rabai, inji Nyak." 21 Raduni 
jama senang hati tian nerima Ia mik delom jukung, rik waktu seno juga jukung tian ano sampai di 
rang tujuan. 22 Jemoh ranini jelma lamon sai masih tinggal di seberang danau, sadar bahwa jenoni 
angkah wat sai jukung di disan. Tian pandai bahwa jelma-jelma sai nutuk Isa radu mik jama jukung 
udi, sedangko Isa mak nutuk. 23 Kak raduni pira-pira jukung jak kota Tiberias ratong rik belabuh 
di redik rang jelma lamon udi nganik ruti seraduni Tuhan ngucap syukor. 24 Waktu jelma lamon 
udi ngeliak bahwa baik Isa atau jelma-jelma sai nutuk Ia mak ngedok di dudi, tian juga cakak 
jukung-jukung udi rik mik Kapernaum nyepok Isa. 25 Waktu jelma-jelma udi betungga jama Isa di 
seberang danau, tian betanya jama Ia, "Bapak Guru, kapan Bapak sampai di dija?" 26 Isa ngejawab, 
"Temon, keti nyepok Nyak lain ulihni keti radu ngerti maksud keajaiban-keajaiban sai Kusani, 
kidang mani keti radu mengan sampai betong. 27 Dang hak beguai untuk dapok kanikan sai dapok 
bela rik busuk. Beguaido untuk dapok kanikan sai mak dapok busuk rik sai ngeni hurik sejati rik 
kekal. Kanikan udi haga dikeniko ulih Anak Manusia jama niku, mani Ia radu dilantik ulih Allah 
Bapa." 28 Raduni tian betanya jama Ia, "Sekam haga bebuat api untuk ngelakuko kehaga Allah?" 
29 Isa ngejawab, "Injido sai dikehagako Allah jak keti: percayado jama Ia sai diutus Allah." 30 


"Kik injuk reno," cawa tian, "bukti api sai dapok Bapak keniko in sekam ngeliak rik percaya jama 
Bapak? Api sai haga Bapak lakuko? 31 Nenek muyang sekam nganik manna di padang gurun, 
injuk tetulis di delom Alkitab, 'Ia ngeni tian nganik ruti jak surga!' " 32 Raduni Isa cawa jama tian, 
"Percayado: Lain hak Musa, melainko Bapa-Kudo sai ngeni jama niku ruti sai sebenorni jak surga. 
33 Mani ruti sai dikeni Allah yakdo Ia sai regah jak surga rik ngeni hurik jama manusia di dunia." 
34 "Bapak," ani tian, "keniko jama sekam ruti udi selalu." 35 "Nyakdo ruti sai ngeni hurik," cawa 
Isa jama tian. "Jelma sai ratong jama Nyak mak haga betoh luot untuk selamani. Rik jelma sai 
percaya jama Nyak mak haga mahu lagi selamani. 36 Kidang injuk radu Kucawako jama niku, 
walaupun keti radu ngeliak Nyak, keti mak percaya. 37 Sunyinni jelma sai dikeniko Bapa jama 
Nyak haga ratong jama Nyak. Nyak mak haga nulak sapa pun sai ratong jama Nyak. 38 Mani Nyak 
regah jak surga, lain hak untuk ngelakuko kehaga tenggalan, melainko kehaga Ia sai ngutus Nyak. 
39 Rik injido kehagani Ia sai ngutus Nyak: in jak sunyinni jelma sai dikeniko jama Nyak, mak sai 
pun lebon; kidang in Nyak ngebangkitko tian waktu Rani Kiamat. 40 Sangun injido kehagani Bapa- 
Ku: In sunyinni sai ngeliak Anak rik percaya jama Ia ngedok hurik sejati rik kekal, rik Nyak 
ngehurikko luot waktu Rani Kiamat." 41 Jelma-jelma Yahudi mulai ngomel jama Isa, mani Ia 
cawa: "Nyak ruti sai regah jak surga." 42 Tian cawa, "Kan inji Isa, anakni Yusuf? Sekam kenal 
emak bapak-Ni. Repa bang Ia dapok cawa bahwa Ia regah jak surga?" 43 Kak raduni Isa cawa jama 
tian, "Dang ngomel. 44 Mak sai jelma pun dapok ratong jama Nyak, kik Bapa sai ngutus Nyak, 
mak ngusung ia jama Nyak; rik sapa sai ratong, haga Kubangkitko waktu Rani Kiamat. 45 Di 
delom Buku Nabi-nabi tetulis injuk reji: 'Sunyinni jelma haga diajar ulih Allah.' Jadi sunyinni jelma 
sai ngedengi Bapa rik belajar jak Ia, ratong jama Nyak. 46 Udi mak bereti bahwa wat jelma sai radu 
ngeliak Bapa. Angkah Ia sai ratong jak Allah, radu ngeliak Bapa. 47 Pandai mawat: Jelma sai 
percaya, ngedok hurik sejati rik kekal. 48 Nyakdo ruti sai ngeni hurik. 49 Nenek muyangmu nganik 
manna di padang gurun rik tian mati juga. 50 Kidang mak injuk reno jama ruti sai ratong jak surga; 
jelma sai nganik ruti udi mak mati. 51 Nyakdo ruti sai ratong jak surga -- ruti sai ngeni hurik. Jelma 
sai nganik ruti inji haga hurik selamani. Ruti sai haga Kukeniko untuk kehurikan manusia di dunia 
yakdo daging-Ku." 52 Ngedengi seno, ulun-ulun Yahudi betangkar peperda tian. "Repa bang jelma 
inji dapok ngeniko daging-Ni jama neram untuk dikanik?" cawa tian. 53 Raduni Isa cawa jama tian, 
"Percayado: Kik keti mak nganik daging Anak Manusia rik nginum rah-Ni, keti mak haga temon- 
temon hurik. 54 Jelma sai nganik daging-Ku rik nginum rah-Ku ngedok hurik sejati rik kekal rik 
Nyak haga ngebangkitkoni pada Rani Kiamat. 55 Mani daging-Ku temon kanikan, rik rah-Ku 
temon inuman. 56 Jelma sai nganik daging-Ku rik nginum rah-Ku, tetap besatu jama Nyak, rik 
Nyak jama ia. 57 Bapa sai hurik udi, ngutus Nyak rik Nyak pun hurik jak Bapa. Reno muneh jelma 
sai nganik daging-Ku haga hurik jak Nyak. 58 Injido ruti sai ratong jak surga: lain hak ruti injuk sai 
dikanik nenek muyangmu. Mani seraduni nganik ruti ano, tian mati muneh. Kidang jelma sai 
nganik ruti inji haga hurik selama-lamani." 59 Sunyinni ano diucakko ulih Isa waktu Ia ngajar di 
lamban ibadah di Kapernaum. 60 Seraduni ngedengi cawa-cawa Isa ano, lamon di hantara jelma- 
jelma sai nutuk Ia cawa, "Pengajaran inji biak nihan. Sapa sai dapok nerimani?" 61 Isa tenggalan 
pandai bahwa jelma-jelma sai nutuk Ia ngomel tentang hal seno. Maka Ia cawa, "Api keti 
tesinggung ulihni cawa-cawa seno? 62 Repa jadini kanah kik keti ngeliak Anak Manusia cakak luot 
mik rang-Ni sai mula-mula? 63 Sai nyani manusia hurik yakdo Ruh Allah. Kekuatan manusia mak 
ngedok gunani. Cawa-cawa sai Kuucakko jama niku inji yakdo cawa-cawa Ruh Allah rik cawa- 
cawa sai ngeni hurik. 64 Kidang wat muneh di hantara keti sai mak percaya." (Isa radu pandai jak 
mulani, sapa-sapa sai mak percaya, rik sapa sai haga ngekhianati-Ni.) 65 Raduni Isa cawa luot, 
"Renodo sebabni Nyak ngeni pandai jama niku bahwa mak sai jelma pun dapok ratong jama Nyak, 


kik Bapa mak memungkinkoni." 66 Mulai saat seno lamon jelma-jelma sai nutuk Ia ninggalko Ia, 
rik mak haga nutuk Ia lagi. 67 Raduni Isa betanya jama kerua belas jelma-jelma sai nutuk Ia, "Api 
keti juga haga ninggalko Nyak?" 68 "Tuhan," ani Simon Petrus jama Ia, "jama sapa sekam haga 
mik? Cawani Tuhan ngeni hurik sejati rik kekal. 69 Sekam radu percaya rik yakin bahwa Tuhando 
utusan suci jak Allah." 70 Isa ngejawab, "Nyakdo sai milih keti rua belas jelma inji? Kidang sai di 
hantara keti yakdo sitan!" 71 Sai Isa maksud iado Yudas anak Simon Iskariot. Mani meskipun 
Yudas sai jak kerua belas jelma sai nutuk Isa, ia haga ngekhianati Isa. 


7:1 Radu jak seno Isa mik dipa-dipa di Galilea. Ia mak haga mik daerah Yudea mani jelma-jelma 
sai bekuasa Yahudi di dudi bemaksud ngebunuh Ia. 2 Pada waktu seno radu redik Rani Buka 
Pondok Daun. 3 Maka puari-puari Isa cawa jama Ia, "Tinggalko rang inji rik mikdo mik Yudea, in 
jelma-jelma sai nutuk Niku dapok ngeliak muneh guai-Mu. 4 Mak ngedok jelma sai haga nyegokko 
api sai 1a lakuko, kik ia mirak jadi tekenal. Kik Niku ngelakuko hal-hal injuk reno, seluruh dunia 
haga pandai." (5 Mani puari-puari-Ni tenggalan juga mak percaya jama Ia.) 6 "Makkung waktuni 
untuk-Ku," ani Isa jama tian, "kidang untuk keti, unggal waktu dapok. 7 Dunia inji mak mungkin 
nyuohko keti. Kidang Nyak sangun dinyuohko ulih dunia, mani Nyak selalu ngucakko jama dunia 
bahwa perbuatanni jahat. 8 Mikdo keti tenggalan mik perayaan ano. Nyak mak mik, mani makkung 
waktuni untuk Nyak." 9 Renodo cawa Isa jama puari-puari-Ni, rik Ia pun tinggal di Galilea. 10 
Seraduni puari-puari-Ni mik perayaan udi, hema-hema Isa mik tenggalan mak dipandai ulun. 11 
Selama perayaan ano, jelma-jelma sai bekuasa Yahudi nyepok Ia rik betanya-tanya, "Di dipa Ia?" 
12 Lamon jelma mulai sesiah mengenai Ia. Wat sai cawa: "Ia jelma betik." Wat juga sai cawa: 
"Mawat! Ia nyesekko jelma lamon." 13 Kidang mak sai jelma pun bani cawa terang-terangan 
tentang Ia mani tian merabai jama jelma-jelma sai bekuasa Yahudi. 14 Tengah-tengah perayaan, Isa 
kuruk mik delom Lamban Ibadah, raduni mulai ngajar. 15 Jelma-jelma sai bekuasa Yahudi hiran 
rik cawa, "Repa bang jelma inji dapok pandai reno lamonni, padahal Ia mak pernah sekula?" 16 Isa 
ngejawab, "Sai Kuajarko inji lain ajaran-Ku, kidangni ajaran Ia sai ngutus Nyak. 17 Jelma sai haga 
nuruti kehaga Allah, haga pandai api ajaran-Ku ratongni jak Allah atau jak Nyak-Ku tenggalan. 18 
Jelma sai ngeni ajaranni tenggalan nyepok kehormatan untuk dirini tenggalan. Kidang jelma sai 
nyepok kehormatan bagi Ia sai ngutusni, jelma udi jujor, mak ngedok penipuan jama ia. 19 Kan 
Musa radu ngeni perintah-perintah Allah jama niku? Kidang jak hantara keti mak ngedok sai nuruti 
perintah-perintah ano. Mengapi keti haga ngebunuh Nyak?" 20 Jelma lamon udi ngejawab, "Niku 
luangan! Sapa haga ngebunuh Niku?" 21 Isa ngejawab, "Angkah sai guaian sai Kuguaiko di rani 
Sabat, rik keti hiran. 22 Musa ngeni keti atoran untuk besunat -- walaupun sunat udi sebenorni mak 
berasal jak Musa, kidang jak bapak-bapak leluhur semakkung Musa. Ulihni seno, waktu rani Sabat 
pun keti haga nyunat jelma. 23 Kik keti ngelakuko seno in dang ngelanggar atoran Musa tentang 
sunat, mengapi keti butong jama Nyak mani ngunyaiko badan jelma sunyinni waktu rani Sabat? 24 
Dang ngehakimi jelma bedasarko sai keliakan, kidang bedasarko keadilan." 25 Kak raduni wat pira 
jelma Yerusalem cawa, "Kan inji jelma sai sedang disepok untuk dibunuh? 26 Liakdo Ia cawa jama 
leluasa di hadapan umum, rik mak ngedok sai cawa api-api jama Ia! Api mungkin jelma-jelma sai 
nguasai neram radu menyadari bahwa Ia inji Raja Penyelamat? 27 Kidang kik Raja Penyelamat udi 
ratong, mak sai jelma pun pandai jak ipa asal-Ni! Padahal ram pandai jak ipa asalni jelma inji." 28 
Kak raduni, sedang Isa ngajar di delom Lamban Ibadah, Ia beseru jama suara sai keras, "Jadi keti 
pandai sapa Nyak inji, rik jak ipa asal-Ku? Nyak mak ratong atas kehaga-Ku tenggalan. Nyak 
diutus ulih Ia sai berhak ngutus Nyak, rik Ia dapok dipercaya. Kidang keti mak kenal Ia. 29 Nyak 
kenal Ia, mani Nyak asalni jak Ia, rik Iado sai ngutus Nyak." 30 Waktu saat seno tian mirak 


nangkok Isa, kidang mak ngedok sai bani nyating Ia, mani makkung sampai waktuni. 31 Lamon jak 
hantara jelma-jelma udi mulai percaya jama Ia, rik cawa, "Kik Raja Penyelamat udi ratong, api Ia 
dapok ngelakuko lebih lamon keajaiban jak ulun inji?" 32 Jelma-jelma Farisi ngedengi injuk repa 
ulun lamon udi sesiah-siah tentang Isa. Ulih seno, jama-jama imam-imam kepala, tian ngayun pira- 
pira pengawal Lamban Ibadah mik nangkok Isa. 33 Isa cawa jama ulun lamon di delom Lamban 
Ibadah, "Angkah serebok gaoh Nyak masih jama-jama keti. Kak raduni seno Nyak haga muloh 
jama sai ngutus Nyak. 34 Keti haga nyepok Nyak, kidang mak dapok ngehalu Nyak; mani keti mak 
dapok ratong mik rang di dipa Nyak wat." 35 Raduni jelma-jelma sai bekuasa Yahudi cawa 
peperda tian, "Jelma sinji haga mik dipa hingga ram mak dapok ngehalu Ia? Api Ia haga mik jama 
jelma-jelma Yahudi sai tinggal di luah negeri di hantara jelma Yunani, rik ngajar ulun Yunani? 36 
Api maksud-Ni jama cawa bahwa neram haga nyepok Ia kidang mak dapok ngehalu-Ni rik bahwa 
neram mak dapok ratong mik rang di dipa Ia wat?" 37 Waktu rani paling akher jak perayaan udi, 
yakdo rani sai paling penting, Isa cecok di delom Lamban Ibadah raduni beseru, "Jelma sai mahu 
hagani ratong jama Nyak untuk nginum. 38 Mengenai jelma sai percaya jama Nyak, tetulis delom 
Alkitab: 'Jak delom hatini ngalerdo aleran-aleran way sai ngeni hurik.' " (39 Isa cawa tentang Ruh 
Allah, sai haga diterima ulih jelma-jelma sai percaya jama Ia. Mani pada waktu seno Ruh Allah 
makkung dikeniko; mani Isa makkung dimuliako jama kematian-Ni.) 40 Lamon jelma ngedengi api 
sai dicawako ulih Isa, rik di hantara tian wat sai cawa, "Ulun inji pasti Nabi udi!" 41 Sai lain cawa, 
"Injido Raja Penyelamat!" Kidang wat juga sai cawa, "Ah, masa Raja Penyelamat ratong jak 
Galilea? 42 Delom Alkitab tetulis bahwa Raja Penyelamat yakdo keturunan Daud rik haga ratong 
jak Betlehem, yakni pekon Daud." 43 Akherni jelma-jelma mulai betangkar mengenai Isa. 44 Wat 
sai haga nangkok Ia, kidang mak sai jelma pun nyating Ia. 45 Waktu pengawal-pengawal Lamban 
Ibadah sai dikayun mik nangkok Isa ratong luot, imam-imam kepala rik jelma-jelma Farisi ano 
betanya jama tian, "Mengapi keti mak ngusung Ia mik dija?" 46 Pengawal-pengawal udi ngejawab, 
"Wah, makkung pernah wat ulun cawa injuk Ia!" 47 "Api keti juga radu disesekko ulih Ia?" cawa 
jelma-jelma Farisi udi. 48 "Api wat jak jelma-jelma sai nguasai ram atau jelma Farisi sai percaya 
jama Ia? 49 Kidang ulun lamon inji, tian mak mengenal hukum Musa, rik injuk repa pun juga tian 
radu tekutuk." 50 Salah sai di hantara ulun Farisi udi yakdo Nikodemus sai pernah ratong jama Isa. 
Nikodemus cawa jama ulun-ulun Farisi sai lain. 51 "Menurut Hukum, sai jelma mak ngasi 
dihukum semakkung perkarani didengi rik perbuatanni diperiksa." 52 "Api niku jak Galilea?" 
jawab tian. "Periksa gaoh Alkitab! Niku haga ngeliak bahwa mak ngedok nabi sai asalni jak 
Galilea!" [ 53 Seraduni jak seno, sunyinni jelma mulang mik lamban. 


8:1 Kidang Isa mik di Bukit Zaitun. 2 Jemoh ranini pagi-pagi Ia mik luot di Lamban Ibadah, rik 
lamon jelma ratong jama Ia. Isa mejong, raduni mulai ngajar tian. 3 Sementara seno, guru-guru 
agama rik jelma-jelma Farisi ngusung jama Ia sai bebai sai kedapokan bezinah. Tian ngayun bebai 
udi cecok di tengah-tengah, 4 kak raduni cawa jama Isa, "Bapak Guru, bebai inji kedapokan sedang 
bebuat zinah. 5 Di delom Hukum Musa wat atoran bahwa bebai injuk reno inji haga ditayar jama 
batu sampai mati. Tano repa pendapat Bapak?" 6 Tian betanya injuk reno untuk ngejebak Ia, in tian 
dapok nyalahko Ia. Kidang Isa sungguk gaoh, rik nulis jama jari-jari-Ni di tanoh. 7 Waktu tian 
terus ngedesak, Ia ngiwakko ulu-Ni rik cawa jama tian, "Jelma sai mak ngedok dusa jak hantara 
keti, tagando ia sai mula-mula nayarko batu jama bebai ano." 8 Radu jak seno Isa sungguk luot rik 
nulis lagi di tanob. 9 Seraduni ngedengi Isa cawa injuk reno, mikdo tian ninggalko rang seno, sai- 
sai mulai jak sai tuha. Akherni Isa tinggal tenggalan di dudi jama bebai sai masih cecok di rangni. 
10 Raduni Isa ngiwakko ulu-Ni rik cawa jama bebai udi, "Di dipa tian sunyinni? Api mak ngedok 


sai ngehukum niku?" 11 "Mawat, Pak," jawabni. "Baikdo," ani Isa, "Nyak juga mak ngehukum 
niku. Tano mikdo, dang bedusa luot."] 12 Isa cawa luot jama ulun lamon, cawa-Ni, "Nyakdo terang 
dunia. Jelma sai nutuk Nyak mak haga lapah delom kekelaman, kidang ngedok terang kehurikan." 
13 "Tano Niku ngeni kesaksian tentang diri tenggalan," ani ulun Farisi udi jama Ia, "kesaksian-Mu 
mak benor." 14 Isa ngejawab, "Meskipun Nyak ngeni kesaksian tentang diri-Ku tenggalan, 
kesaksian-Ku benor; mani Nyak pandai jak ipa Nyak ratong rik mik dipa Nyak mik. Keti mak 
pandai jak ipa Nyak ratong rik mik dipa Nyak mik. 15 Keti ngehakimi jelma jama cara manusia; 
Nyak mak ngehakimi sai jelma pun. 16 Kidang seandaini Nyak ngehakimi ulun, keputusan-Ku ano 
adil, mani Nyak mak tenggalan; Bapa sai ngutus Nyak wat jejama Nyak. 17 Di delom Hukum Musa 
tetulis injuk reji: Kesaksian sai benor yakdo kesaksian jak rua jelma. 18 Sai ngeni kesaksian tentang 
diri-Ku wat rua -- Nyak rik Bapa sai ngutus Nyak." 19 "Bapa-Mu udi di dipa?" cawa tian. Isa 
ngejawab, "Keti mak kenal Nyak maupun Bapa-Ku. Andaikata keti kenal Nyak, pasti keti kenal 
Bapa-Ku juga." 20 Sunyinni udi diucakko Isa waktu Ia sedang ngajar di Lamban Ibadah redik 
kutak-kutak duit persembahan. Kidang mak sai jelma pun sai nangkok Ia, mani makkung sampai 
waktuni. 21 Isa cawa luot jama tian, "Nyak haga mik, rik keti haga nyepok Nyak, kidang keti haga 
mati di delom dusamu. Rang Nyak mik, keti mak dapok ratong." 22 Maka jelma-jelma sai bekuasa 
Yahudi cawa, "Halokni Ia haga bunuh diri, mani Ia cawa, 'Rang Nyak mik, keti mak dapok ratong.' 
" 23 Raduni Isa cawa jama tian, "Keti ratong jak bah; kidang Nyak ratong jak atas. Keti jak dunia; 
Nyak lain hak jak dunia. 24 Senodo sebabni Nyak cawa jama niku, bahwa keti haga mati di delom 
dusa-dusamu. Rik sangun keti haga mati delom dusa-dusamu, kik mak percaya bahwa 'Nyakdo Ia 
sai disebut NYAK WATI," 25 "Sapa Niku sebenorni?" tanya tian. Isa ngejawab, "Untuk api cawa 
luot jama keti! 26 Masih lamon hal tentang keti sai haga Kucawako rik hakimi. Kidang Ia sai 
ngutus Nyak dapok dipercaya. Rik Nyak ngeni pandai jama dunia api sai Kudengi jak Ia." 27 Tian 
mak ngerti bahwa Ia sedang cawa jama tian tentang Bapa. 28 Ulihni seno Isa cawa jama tian, 
"Kanah kik keti radu langgarko Anak Manusia, keti haga pandai bahwa, 'Nyakdo Ia sai disebut 
NYAK WAT', rik keti haga pandai bahwa mak ngedok sai pun sai Kulakuko jak diri-Ku tenggalan. 
Nyak angkah ngucakko api sai diajarko Bapa jama Nyak. 29 Rik Ia sai ngutus Nyak wat jejama 
Nyak. Ia mak pernah naganko Nyak tenggalan, mani Nyak selalu ngelakuko api sai nyenangko hati- 
Ni." 30 Seraduni Isa ngucakko sunyinni seno, lamon ulun percaya jama Ia. 31 Kak raduni Isa cawa 
jama ulun-ulun Yahudi sai radu percaya jama la, "Kik keti hurik nutuk ajaran-Ku keti temon-temon 
jelma sai nutuk Nyak, 32 maka keti haga mengenal Allah sai benor, rik ulihni seno keti haga 
dibebasko." 33 "Sekam inji keturunan Abraham," ani tian. "Makkung pernah sekam jadi hamba 
sapa pun! Api maksud-Mu jama cawa, 'Keti haga dibebasko'?" 34 "Temon benor cawa-Ku inji," ani 
Isa jama tian. "Jelma sai bebuat dusa, yakdo hamba dusa. 35 Rik sai hamba mak ngedok rang sai 
tetap di delom keluarga, sedang anak untuk selama-lamani ngedok rang delom keluarga. 36 Ulihni 
seno, kik Anak ngebebasko keti, keti temon-temon bebas. 37 Sangun Nyak pandai keti inji 
keturunan Abraham. Kidang keti haga ngebunuh Nyak, mani keti mak haga nerima pengajaran-Ku. 
38 Api sai Kuliak jama Bapa-Ku, senodo sai Kucawako. Sedang keti ngelakuko api sai diajarko 
bapakmu jama niku." 39 Tian ngejawab, "Bapak sekam yakdo Abraham." "Sekirani keti temon- 
temon anak Abraham," ani Isa, "pasti keti ngelakuko api sai dilakuko ulih Abraham. 40 Nyak 
nyampaiko jama niku kebenoran sai Kudengi jak Allah, kidang keti haga ngebunuh Nyak. Abraham 
mak bebuat injuk reno! 41 Keti ngelakuko api sai dilakuko ulih bapakmu tenggalan." Jawab tian, 
"Sekam lain hak anak-anak haram. Bapa sekam angkah sai, yakdo Allah tenggalan." 42 Raduni Isa 
cawa jama tian, "Kik Allah udi Bapamu, keti haga ngasihi Nyak, mani Nyak ratong jak Allah. Nyak 
mak ratong jama kehaga tenggalan, kidang Iado sai ngutus Nyak. 43 Api sebabni keti mak ngerti 


api sai Kucawako? Mani keti mak tahan ngedengi ajaran-Ku. 44 Iblisdo bapakmu rik keti haga 
nuruti kemauan bapakmu. Jak permulaan iblis ano jelma sai ngebunuh. Ia mak pernah mihak sai 
benor, mani mak ngedok sai benor jama ia. Kik ia bebuhung, ano wajar, mani radu injuk reno 
sifatni. Ia pembuhung rik asal sunyinni kebuhungan. 45 Kidang Nyak ngucakko kebenoran, rik 
ulihni senodo keti mak percaya jama Nyak. 46 Sapa jak hantara keti dapok ngebuktiko bahwa wat 
dusa jama Nyak? Kik Nyak ngucakko kebenoran, mengapi keti mak percaya jama Nyak? 47 Jelma 
sai asalni jak Allah, ngedengi cawa Allah. Kidang keti lain jak Allah, ulihni seno keti mak haga 
ngedengi." 48 Ulun-ulun Yahudi udi ngejawab Isa, "Kan temon cawa sekam bahwa Niku ulun 
Samaria sai kekurukan sitan?" 49 Isa ngejawab, "Nyak mak kekurukan sitan. Nyak ngehormati 
Bapa-Ku, kidang keti ngehina Nyak. 50 Nyak mak nyepok kehormatan untuk diri tenggalan. Wat 
sai ngusahako kehormatan untuk-Ku, rik Iado sai ngehakimi. 51 Temon-temon cawa-Ku inji, jelma 
sai nurut cawa-Ku selama-lamani mak haga mati." 52 Raduni ulun-ulun Yahudi udi cawa jama Isa, 
"Tano sekam pandai Niku inji temon-temon kekurukan sitan! Abraham tenggalan radu mati, reno 
muneh unyinni nabi. Kidang Niku cawa, 'Jelma sai nurut cawa-Ku, selama-lamani mak haga mati.' 
53 Kik Abraham tenggalan radu mati, rik nabi-nabi sunyinni juga radu mati, Niku inji sapa? Masa 
Niku lebih balak jak bapak sekam Abraham!" 54 Isa ngejawab, "Kik Nyak nyepok kehormatan 
untuk diri-Ku tenggalan, kehormatan udi mak ngedok retini. Sai ngehormati Nyak yakdo Bapa-Ku 
sai keti anggap Allah keti, 55 padahal keti mak kenal Ia. Kidang Nyak kenal jama Ia. Sekirani Nyak 
cawa bahwa Nyak mak kenal Ia, maka Nyak jelma pembuhung, gegoh injuk keti. Nyak kenal Ia, rik 
menaati cawa-Ni. 56 Bapakmu Abraham senang nihan bahwa ia haga ngeliak rani-Ku. Ia radu 
ngeliakni rik ia senang!" 57 Raduni ulun-ulun Yahudi cawa jama Isa, "Umor-Mu makkung wat 
lima puluh tahun, rik Niku radu ngeliak Abraham?" 58 Isa ngejawab, "Temon Nyak cawa jama 
niku: semakkung Abraham laher, Nyak radu wat." 59 Raduni ulun-ulun Yahudi ano ngakuk batu 
untuk nayar Ia; kidang Isa segok, raduni mik ninggalko Lamban Ibadah. 


9:1 Waktu Isa lapah, Ia ngeliak ulun buta semenjak laher. 2 Jelma-jelma sai nutuk Isa betanya jama 
Isa, "Bapak Guru, mengapi ulun inji dilaherko buta? Api ulihni ia tenggalan bedusa atau ulihni 
emak bakni bedusa?" 3 Isa ngejawab, "Ia buta lain hak ulihni dusani tenggalan atau dusa ulun 
tuhani, kidang in ulun dapok ngeliak kuasa Allah bekerja delom dirini. 4 Selama pagun dawah, 
neram haga ngerjako guaini Ia sai ngutus Nyak. Bingi haga ratong, rik sai jelma pun mak dapok 
beguai. 5 Selama Nyak di dunia inji, Nyakdo terang dunia." 6 Seraduni cawa injuk reno Isa melui 
mik tanoh, rik ngaduk lui-Ni ano jama tanoh. Kak raduni Ia ngolesko di mata jelma udi, 7 raduni 
cawa jama ia, "Mikdo kecah pudakmu di Kulam Siloam." (Siloam retini 'Diutus'.) Raduni jelma udi 
mik ngecahko pudakni. Waktu ia muloh, ia radu dapok ngeliak. 8 Tetangga-tetanggani rik ulun- 
ulun sai semakkungni ngeliak ia ngilu-ngilu, sunyinni cawa, "Kan ia inji jelma sai biasani mejong 
ngilu-ngilu?" 9 Wat sai cawa, "Sangun ia." Kidang wat muneh sai cawa, "Lain, ia angkah mirip 
jelma udi." Kidang jelma udi tenggalan cawa, "Nyakdo ia." 10 "Repa jadini sampai niku dapok 
ngeliak?" ani tian jama ia. 11 Ia ngejawab, "Jelma sai gelarni Isa nyani cutik tanoh litak, raduni 
ngoleskoni di mataku rik cawa, 'Mikdo kecah pudakmu di Kulam Siloam.' Raduni nyak mik. Waktu 
nyak ngecahko pudakku, nyak dapok ngeliak." 12 "Di dipa jelma udi?" tanya tian. Ia ngejawab, 
"Mak pandai." 13 Rani seno yakdo rani Sabat waktu Isa ngaduk tanoh jama lui-Ni untuk nyani ulun 
buta ano dapok ngeliak. Maka jelma sai jenoni buta ano diusung jama ulun-ulun Farisi. 15 Tian 
juga betanya jama ia repa bang ia dapok ngeliak. Ia ngejawab, "Ia ngepikko litak di mataku, raduni 
nyak ngecahkoni rik nyak dapok ngeliak." 16 Pepira di hantara jelma-jelma Farisi udi cawa, "Mak 
mungkin jelma sai ngelakuko inji asalni jak Allah, mani Ia mak ngindahko rani Sabat." Kidang 


jelma lain cawa, "Dipa mungkin jelma sai bedusa ngelakuko keajaiban-keajaiban injuk inji?" 
Raduni timbul pertentangan pendapat di hantara tian. 17 Maka ulun-ulun Farisi betanya luot jama 
jelma udi, "Api pendapatmu tentang Ia sai nyani niku ngeliak?" "Ia nabi," jawab jelma udi. 18 
Kidang jelma-jelma sai mimpin Yahudi udi mak haga percaya bahwa ulun udi sangun buta 
semakkungni rik tano dapok ngeliak. Ulihni seno tian ngurau ulun tuhani, 19 rik betanya, 
"Temondo inji anakmu sai cawamu laher buta? Repa bang ia dapok ngeliak tano?" 20 Emak bak 
jelma udi ngejawab, "Sangun inji anak sekam; rik 1a sangun buta jak laher. 21 Kidang repa ia 
dapok ngeliak tano, sekam mak pandai. Rik sapa sai nyani ia dapok ngeliak, seno pun sekam mak 
pandai. Tanya gaoh jama ia, ia radu dewasa; ia dapok ngejawab tenggalan." 22 Emak bak jelma udi 
cawa injuk reno mani tian merabai jama jelma-jelma sai mimpin Yahudi; mani tian udi radu 
sepakat, bahwa jelma sai ngakui Isa sebagai Raja Penyelamat, mak ngasi lagi kuruk lamban ibadah. 
23 Renodo sebabni emak bakni jelma seno cawa, "Ia radu dewasa; tanya gaoh jama ia." 24 Raduni 
tian ngurau luot jelma sai jenoni buta ano, rik cawa jama ia, "Besumpahdo bahwa niku haga cawa 
sai benor. Sekam pandai jelma udi jelma bedusa." 25 "Api Ia bedusa atau mawat," jawab jelma udi, 
"nyak mak pandai. Kidang sai hal sai nyak pandai, tumbai nyak buta, tano nyak ngeliak." 26 Raduni 
tian cawa lagi jama ia, "Ia bebuat api jama niku? Repa Ia nyani niku ngeliak?" 27 Jelma udi 
ngejawab, "Radu kuceritako jama niku, kidang keti mak haga ngedengi. Mengapi keti haga 
ngedengini luot? Api keti haga jadi jelma sai nutuk Ia muneh?" 28 Raduni tian maki ia rik cawa, 
"Nikudo jelma sai nutuk Ia; sekam lain! Sekam jelma sai nutuk Musa. 29 Sekam pandai bahwa 
Allah radu cawa jama Musa. Kidang tentang jelma inji, sekam mak pandai jak ipa asal-Ni." 30 
Jelma udi ngejawab, "Aneh nihan bahwa keti mak pandai jak ipa asal-Ni, sedang Ia radu nyani 
nyak dapok ngeliak. 31 Ram pandai bahwa Allah mak ngedengiko ulun bedusa, melainko jelma sai 
ngehormati Allah, rik ngelakuko kehaga-Ni. 32 Radu jak permulaan dunia makkung pernah 
kedengian wat jelma nyani jelma sai laher buta dapok ngeliak. 33 Kik jelma udi lain jak Allah, Ia 
mak dapok bebuat api-api." 34 Jawab tian, "Api? Niku sai latap dusa jak laher, niku haga ngajar 
sekam?" Maka jak seno ia dilarang kuruk mik lamban ibadah. 35 Isa ngedengi bahwa tian radu 
ngucilko jelma udi jak lamban ibadah. Ia nyepok jelma udi rik cawa jama ia, "Api niku percaya 
jama Anak Manusia?" 36 Ulun udi ngejawab, "Sapa Ia, Tuan? Tulung keni pandai in nyak percaya 
jama Ia." 37 "Niku radu ngeliak Ia," jawab Isa. "Iado tano sai sedang cawa jama niku." 38 "Nyak 
percaya, Tuhan," cawa jelma udi, raduni sujud di hadapan Isa. 39 Isa cawa, "Nyak ratong mik dunia 
inji untuk ngehakimi; in jelma sai buta dapok ngeliak, rik ulun sai dapok ngeliak jadi buta." 40 
Pira-pira ulun Farisi sai wat di dudi ngedengi Isa cawa injuk reno, raduni tian betanya jama Ia, 
"Maksud-Mu sekam inji buta muneh?" 41 Isa ngejawab, "Sekirani keti buta, keti mak bedusa. 
Kidang ulihni keti cawa, 'Sekam ngeliak,' seno retini keti pagun bedusa." 


10:1 "Temon benor cawa-Ku inji: Jelma sai kuruk delom kandang biri-biri liwat kuta, mak ngeliu 
rangok, kidang manjek liwat renglaya bareh, ulun udi pemaling rik perampuk. 2 Kidang jelma sai 
kuruk liwat rangok, iado gembala biri-biri. 3 Penjaga kandang ngebukak rangok untuk ia, rik biri- 
biri nutuk suarani waktu ia ngurau tian jama gelarni masing-masing rik nuntun mik luah. 4 
Seraduni biri-biri udi diusung mik luah, gembala udi lapah di hadap, rik biri-biri udi nutuk ia mani 
tian kenal suarani. 5 Tian mak haga nutuk ulun bareh, malah haga tegar jak ulun udi, mani mak 
kenal suarani." 6 Isa nyeritako perumpamaan udi, kidang tian mak ngerti api sai dimaksudko-Ni. 7 
Maka Isa cawa sekali lagi, "Temon benor cawa-Ku inji: Nyakdo rangok untuk biri-biri. 8 Sunyinni 
sai ratong semakkung Nyak yakdo pemaling rik perampuk, kidang biri-biri mak ngedengiko suara 
tian. 9 Nyakdo rangok. Sapa sai kuruk liwat Nyak haga selamat; ia luah kuruk rik dapok kanikan. 


10 Pemaling ratong angkah untuk maling, untuk ngebunuh rik untuk nyadang. Kidang Nyak ratong 
in manusia mansa hurik -- hurik belimpah-limpah. 11 Nyakdo gembala sai betik. Gembala sai betik 
ngeniko nyawani untuk biri-birini. 12 Jelma upahan sai lain hak gembala rik lain muneh sekedau 
biri-biri udi, haga tegar ninggalko biri-biri kik ia ngeliak serigala ratong. Maka biri-biri udi haga 
diterkam rik dicerai-beraiko serigala. 13 Jelma upahan udi tegar, mani ia beguai untuk upah. Ia mak 
peduliko biri-biri udi. 14 Nyakdo gembala sai betik. Gegoh injuk Bapa mengenal Nyak rik Nyak 
mengenal Bapa, injuk reno juga Nyak mengenal biri-biri-Ku rik tian pun kenal Nyak. Nyak 
nyerahko nyawa-Ku untuk tian. 16 Pagun wat biri-biri bareh juga milik-Ku, kidang mak tegolong 
delom kumpulan biri-biri inji. Tian juga haga Kuusung rik tian haga ngedengi suara-Ku. Tian 
sunyinni haga jadi bekantik jama sai gembala. 17 Bapa mengasihi Nyak mani Nyak nyerahko 
nyawa-Ku, untuk nerimani luot. 18 Mak sai jelma pun dapok ngakukni jak Nyak. Nyak nyerahkoni 
atas kehaga-Ku tenggalan. Nyak bekuasa untuk nyerahkoni, rik bekuasa ngakukni luot. Renodo 
tugas sai Kuterima jak Bapa-Ku." 19 Mani Isa cawa injuk reno, jelma-jelma Yahudi mulai 
betangkar. 20 Lamon sai cawa, "Ia kekurukan sitan! Ia luangan! Untuk api keti ngedengiko Ia?" 21 
Kidang wat juga sai cawa, "Jelma sai kekurukan sitan mak cawa injuk reno! Dapok kedo sitan 
nyani jelma buta dapok ngeliak?" 22 Di Yerusalem ulun-ulun sedang ngerayako Rani Buka 
Peresmian Lamban Ibadah. Pada waktu seno musim ngison. 23 Isa sedang lapah di Serambi 
Salomo di delom Lamban Ibadah, 24 waktu ulun-ulun Yahudi ratong bekumpul di sekeliling Isa. 
Tian cawa, "Sampai kapan Bapa haga naganko sekam ragu-ragu? Ucakko terus terang, kik Bapa 
temon-temon Raja Penyelamat." 25 Isa ngejawab, "Radu Kuucakko jama niku, kidang keti mak 
percaya. Guai-guai sai Kulakuko atas gelar Bapa-Ku, ngeni bukti tentang Nyak. 26 Keti mak 
percaya mani keti mak tegolong biri-biri-Ku. 27 Biri-biri-Ku ngedengiko suara-Ku. Nyak kenal 
tian, rik tian nutuk Nyak. 28 Nyak ngeni tian hurik sejati rik kekal, rik untuk selamani tian mak 
haga binasa. Mak sai jelma pun dapok ngerampas tian jak culuk-Ku. 29 Bapa-Ku, sai radu ngeniko 
tian jama Nyak, ngelebihi sunyinni. Rik mak sai jelma pun dapok ngerampas tian jak culuk Bapa. 
30 Nyak rik Bapa yakdo sai." 31 Kak raduni ulun-ulun Yahudi ngakuk lagi batu untuk nayar Isa. 32 
Kidang Isa cawa jama tian, "Keti radu ngeliak Nyak ngelakuko lamon guaian sai betik, sai 
ditugasko Bapa jama Nyak. Jak sunyinni guaian seno, sai sepa sai nyebabko keti haga nayar 
Nyak?" 33 Ulun-ulun Yahudi udi ngejawab, "Lain hak ulih guaian-guaian-Mu sai betik udi sekam 
haga nayar Bapa jama batu, kidang ulihni Bapa ngehujat Allah. Bapa sai jelma manusia haga 
ngejadiko diri-Mu Allah." 34 Kak raduni Isa ngejawab, "Kan di delom Buku Hukummu tetulis: 
Allah cawa, 'Keti yakdo diwa'? 35 Ram pandai bahwa api sai tetulis delom Alkitab belaku untuk 
selamani. Jadi kik Allah ngeni sebutan 'diwa' jama ulun-ulun sai nerima cawa-Ni, 36 mengapi keti 
ngucakko Nyak ngehujat Allah mani cawa Nyak Anak Allah? Padahal Nyak dipilih ulih Bapa rik 
diutus mik dunia. 37 Kik Nyak mak ngelakuko guaian sai ditugasko Bapa, dang percaya jama 
Nyak. 38 Kidang mani Nyak ngeguaikoni, percayado jama api sai Kulakuko udi, meskipun keti 
mak haga percaya jama Nyak. Injuk reno keti pandai rik ngerti bahwa Bapa tetap besatu jama Nyak, 
rik Nyak tetap besatu jama Bapa." 39 Tian berusaha luot nangkok Isa, kidang Ia lulos jak tian. 40 
Isa muloh mik seberang Way Yordan, rang Yohanes tumbai ngebaptis, raduni tinggal di dudi. 41 
Lamon jelma ratong jama Ia. Tian cawa, "Yohanes mak ngelakuko keajaiban-keajaiban, kidang 
sunyinni sai dicawakoni tentang ulun inji temon." 42 Kak raduni lamon jelma di disan percaya jama 
Isa. 


11:1 Sai jelma gelarni Lazarus tinggal di Betania jejama puarini Maria rik Marta. 2 Maria yakdo 
bebai sai nuangko minyak rum di cukut Tuhan, rik ngelapni jama buokni. Suatu ketika Lazarus 


meruyuh. 3 Kerua puarini ngabarko jama Isa, "Tuhan, puari sekam sai Tuhan kasihi meruyuh." 4 
Waktu Isa ngedengi kabar seno, Ia cawa, "Penyakik udi mak haga nyebabko kematian. Inji tejadi in 
Allah diagungko, rik in ulih seno Anak Allah juga diagungko." 5 Isa sayang jama Marta, Maria rik 
Lazarus. 6 Kidang waktu Isa dapok kabar bahwa Lazarus meruyuh, Ia sengaja tinggal di rang-Ni 
rua rani lagi. 7 Kak radu jak seno ampai Ia cawa jama jelma-jelma sai nutuk Ia, "Ija ram muloh mik 
Yudea." 8 Tian ngejawab, "Bapak Guru, ampai gaoh ulun-ulun Yahudi haga nayar Bapak jama 
batu rik tano Bapak haga muloh luot mik dudi?" 9 "Kan waktu dawah sakani rua belas jam?" ani 
Isa. "Jelma sai lapah waktu dawah, mak tehantuk mani ia ngeliak terang dunia inji. 10 Kidang 
jelma sai lapah di bingi tehantuk, mani mak ngedok terang jama ia." 11 Renodo ani Isa. Kak raduni 
Ia cawa luot, "Kantik ram Lazarus radu pedom, kidang Nyak haga mik minjakko ia." 12 Jelma- 
jelma sai nutuk Isa cawa, "Tuhan, kik Lazarus pedom, kanah ia haga munyai." 13 Maksud Isa 
yakdo bahwa Lazarus radu mati. Kidang tian nyangko maksud Isa yakdo bahwa Lazarus pedom 
biasa. 14 Ulihni seno Isa cawa jama tian terus terang, "Lazarus radu mati. 15 Kidang Nyak senang 
muneh Nyak mak ngedok di dudi, mani lebih betik untuk keti, in keti dapok percaya. Ijado ram mik 
tano jama Lazarus." 16 Tomas sai disebut "Si Kembar" cawa jama kantik-kantikni jelma sai nutuk 
Isa, "Ija ram nutuk, tagando ram mati jejama Ia." 17 Waktu Isa sampai di rang udi, Lazarus radu 
epak rani sakani dikubor. 18 Betania redik Yerusalem, kira-kira telu kilometer jaohni. 19 Lamon 
ulun Yahudi radu ratong jama Marta rik Maria untuk ngehibur tian mani kematian puarini. 20 
Waktu Marta ngedengi Isa ratong, 1a luah untuk nyambut Isa, sedangko Maria tinggal di lamban. 21 
Ani Marta jama Isa, "Tuhan, seandaini Tuhan wat di dija waktu seno, pasti puariku mak mati. 22 
Walaupun injuk reno nyak pandai bahwa tano inji muneh Allah haga ngeni api gaoh sai Tuhan 
ngilu jama Ia." 23 "Puarimu haga hurik luot," ani Isa jama Marta. 24 Marta ngejawab, "Nyak 
pandai Lazarus haga hurik luot kik ulun mati dihurikko waktu Rani Kiamat." 25 "Nyakdo sai ngeni 
hurik rik ngehurikko ulun mati," ani Isa jama Marta. "Jelma sai percaya jama Nyak haga hurik, 
walaupun ia radu mati. 26 Rik jelma hurik sai percaya jama Nyak, selama-lamani mak haga mati. 
Percaya kedo niku haga hal seno?" 27 "Tuhan," jawab Marta, "nyak percaya Tuhan Anak Allah, 
Raja Penyelamat sai haga ratong mik dunia inji." 28 Seraduni Marta cawa injuk reno, ia mik ngurau 
Maria, puarini rik sesiah jama ia, "Bapak Guru wat di dija; Ia nanyako niku." 29 Ngedengi seno, 
Maria geluk-geluk minjak, terus mik nungga Isa. 30 Waktu seno, Isa makkung kuruk mik pekon. Ia 
pagun di rangni Marta nungga Ia. 31 Jelma-jelma Yahudi sai sedang ngehibur Maria di lamban, 
ngeliak Maria minjak rik geluk-geluk mik luah; jadi tian mik nutuk ia, mani tian nyangko ia mik 
kubor untuk miwang. 32 Waktu Maria sampai di rangni Isa rik ngeliak Ia, sujuddo Maria di 
hadapan-Ni rik cawa, "Tuhan, seandaini Tuhan wat di dija waktu seno, pasti puariku mak mati." 33 
Waktu Isa ngeliak Maria miwang, rik jelma-jelma Yahudi sai ratong jejama Maria juga miwang, 
hati-Ni sedih, rik Ia keliakan teharu nihan. 34 Maka betanyado Ia jama tian, "Di dipa keti nguborko 
ia?" "Ija liak Tuhan," jawab tian. 35 Kak raduni Isa miwang. 36 Jelma-jelma Yahudi udi cawa, 
"Liak, bukan main sayang-Ni jama Lazarus!" 37 Kidang wat di hantara tian sai cawa, "Ia nyani 
jelma buta ngeliak, mengapi Ia mak dapok nyegah in Lazarus dang mati?" 38 Isa teharu nihan, kak 
raduni mik kubor. Kuboran udi yakdo guha sai disalok jama batu balak. 39 "Singkerko batu ano," 
ani Isa. Marta, puari jelma sai mati ano, ngejawab, "Kidangni, Tuhan, ia radu epak rani dikubor. 
Tantu radu behimbau busuk!" 40 Isa cawa jama Marta, "Kan radu Kuucakko jama niku: Kik niku 
percaya, niku haga ngeliak hara balak kuasa Allah!" 41 Raduni tian nyingkerko batu udi. Radu jak 
seno Isa cungak mik langit rik cawa, "Nerima juga Bapa, mani Bapa radu ngedengiko Nyak. 42 
Nyak pandai Bapa selalu ngedengiko Nyak, kidang Nyak ngucakko inji, untuk jelma-jelma sai wat 
di dija; in tian percaya bahwa Bapado sai ngutus Nyak." 43 Seraduni cawa injuk reno, Isa beseru 


jama suara keras, "Lazarus, luahdo!" 44 Maka luahdo jelma sai radu mati ano. Culuk rik cukutni 
masih tebungkus kain kafan, rik pudakni tesalok jama kain penyalok pudak. "Lepasko kain kafanni 
in ia bebas lapah," ani Isa jama ulun-ulun udi. 45 Lamon jak ulun-ulun Yahudi sai ratong jama 
Maria, percaya jama Isa waktu tian ngeliak kejadian ano. 46 Kidang pira-pira jak hantara tian mik 
jama ulun Farisi rik ngelaporko api sai radu dilakuko ulihni Isa. 47 Ulihni seno jelma-jelma Farisi 
rik imam-imam kepala ngadako rapat jama Mahkamah Agama. Tian cawa, "Ram haga bebuat api? 
Jelma inji nyani lamon keajaiban! 48 Kik ram naganko Ia terus injuk reji sunyinni jelma haga 
percaya jama Ia. Rik akherni jelma sai bekuasa di Roma haga ratong rik ngehancorko Lamban 
Ibadah rik sunyinni bangsa neram!" 49 Sai jak tian gelarni Kayafas, imam agung jama tahun seno 
cawa, "Keti mak pandai api-api. 50 Api keti mak menyadari bahwa demi rakyat, lebih baik sai 
jelma mati jak sunyinni jelma hancor?" 51 Sebenorni Kayafas ngucakko ano, lain hak jak pikeranni 
tenggalan. Kidang sebagai imam agung tahun ano ia menubuatko bahwa Isa haga mati untuk 
bangsa Yahudi. 52 Rik lain hak untuk bangsa Yahudi gaoh, kidang juga untuk ngumpulko rik 
mempersatuko anak-anak Allah sai tecerai-berai. 53 Mulai rani seno jelma-jelma sai bekuasa 
Yahudi besekongkol untuk ngebunuh Isa. 54 Ulihni seno Isa mak lagi tampil di muka umum di 
kalangan ulun Yahudi. Ia ninggalko Yudea, kak raduni mik kota sai gelarni Efraim redik padang 
gurun. Di dudi Ia tinggal jejama jelma-jelma sai nutuk Ia. 55 Pada waktu seno radu redik Rani 
Buka Paskah Yahudi. Lamon jelma jak pekon-pekon radu mik Yerusalem untuk nyelenggarako 
upacara pengecahan diri semakkung perayaan ano. 56 Tian nyepok Isa, rik waktu bekumpul di 
Lamban Ibadah, tian cawa peperda tian, "Injuk repa pendapatmu? Halokni Ia mak ratong mik 
perayaan inji." 57 Tian ngucakko ano mani imam-imam kepala rik ulun-ulun Farisi radu ngeluahko 
perintah bahwa jelma sai pandai di dipa Isa wat, haga ngelaporko in Ia dapok ditangkok. 


12:1 Enam rani semakkung Rani Buka Paskah, Isa mik Betania. Di rang seno tinggal Lazarus sai 
radu dibangkitko ulih-Ni jak mati. 2 Di dudi Isa dijamu ulih tian, rik Marta ngelayani. Lazarus rik 
kuari-kuari mejong mengan jama Isa. 3 Kak raduni Maria ratong jama kira-kira setengah liter 
minyak rum narwastu sai mahal nihan. Ia nuangko minyak udi di cukut Isa, kak raduni ngelap jama 
buokni. Sunyinni lamban ano jadi merum ulihni minyak rum udi. 4 Kidang Yudas Iskariot, salah sai 
jak jelma sai nutuk Isa -- sai kak raduni ngekhianati Isa -- cawa, 5 "Mengapi minyak rum udi mak 
dijual gaoh jama rega telu ratus duit perak, rik duitni dikeniko jama ulun mejerih?" 6 Yudas cawa 
injuk reno lain hak mani ia memperhatiko jelma mejerih, kidang ulihni ia pemaling. Ia risok 
ngakuk duit jak kas milik jejama sai disegokko jama ia. 7 Kidang Isa cawa, "Taganko bebai ano! Ia 
ngelakuko inji untuk rani penguboran-Ku. 8 Jelma mejerih selalu wat di hantara keti, kidang Nyak 
mak selalu jama keti." 9 Lamon ulun Yahudi ngedengi bahwa Isa wat di Betania, jadi tian mik di 
disan. Tian mik lain hak ulihni Isa gaoh, kidang juga mani tian haga ngeliak Lazarus sai radu 
dibangkitko jak mati ulih-Ni. 10 Reno sebabni imam-imam kepala haga ngebunuh Lazarus juga; 11 
ulihni ia nyebabko lamon ulun Yahudi ninggalko tian rik percaya jama Isa. 12 Jemoh ranini jelma 
lamon sai radu ratong untuk ngerayako Paskah ngedengi bahwa Isa sedang delom lapahni nuju 
Yerusalem. 13 Tian ngakuk bulung-bulung palem raduni mik nyambut Ia, sambil besurak-surak, 
"Pujido Allah! Diberkatido Ia sai ratong atas gelar Tuhan. Diberkatido Raja Israel!" 14 Isa mansa 
sai keledai ngura, rik di cakakni. Maka tejadido sai tetulis delom Alkitab: 15 "Dang rabai, putri 
Sion! Liakdo Rajamu ratong, cakak keledai ngura!" 16 Pada waktu seno jelma-jelma sai nutuk Isa 
makkung ngerti sunyinni ano. Kidang seraduni Isa diagungko jama kematian-Ni, ampai tian ingok 
bahwa sai dilakuko ulun-ulun tehadap-Ni radu tetulis delom Alkitab mengenai Ia. 17 Jelma-jelma 
sai hadir waktu Isa ngurau Lazarus luah jak kubor rik ngebangkitko jak mati, terus ngeni kesaksian 


tentang hal seno. 18 Reno sebabni ulun lamon udi mik jama Isa mani tian ngedengi bahwa Iado sai 
radu nyani keajaiban udi. 19 Maka ulun-ulun Farisi cawa peperda tian, "Ram mak dapok bebuat 
api-api! Liak gaoh, sunyinni dunia mik nutuk Ia!" 20 Di hantara jelma-jelma sai mik Yerusalem 
untuk bebakti pada waktu perayaan udi wat muneh pepira ulun Yunani. 21 Tian ratong jama Filipus 
rik cawa, "Kantik, kik dapok, sekam mirak betungga jama Isa." (Filipus asalni jak Betsaida di 
Galilea.) 22 Raduni Filipus mik ngeni pandai hal seno jama Andreas, radu jak seno tian rua 
nyampaiko jama Isa. 23 Isa cawa jama tian, "Radu waktuni Anak Manusia diagungko. 24 Sangun 
temon cawa-Ku inji: Kik sebiji gandum mak ditanom delom tanoh rik mati, ia haga tetap tinggal 
sebiji. Kidang kik biji gandum udi mati, ampai ia haga ngehasilko lamon gandum. 25 Jelma sai 
nyintai hurikni haga kelebonan hurikni. Kidang jelma sai nyuohko hurikni di dunia inji, haga 
memeliharani untuk hurik sejati rik kekal. 26 Jelma sai haga ngelayani Nyak haga nutuk Nyak; in 
jelma sai ngelayani-Ku dapok jama-jama di dipa Nyak wat. Jelma sai ngelayani Nyak haga 
dihormati Bapa-Ku." 27 "Hati-Ku cemas; api sai haga Kuucakko tano? Musti kedo Nyak ngucakko, 
'Bapa luputko Nyak jak saat inji'? Kidang justru untuk ngalami saat penderitaan injido Nyak ratong. 
28 Bapa, agungko gelar-Mu!" Raduni kedengiando suara jak langit ngucakko, "Nyak radu 
ngagungko-Ni, rik Nyak haga ngagungko-Ni luot." 29 Jelma lamon sai wat di dudi ngedengi suara 
udi. Tian cawa, "Udi guntor!" Kidang wat juga sai cawa, "Lain! Malaikat cawa jama Ia!" 30 Kak 
raduni Isa cawa jama tian, "Suara udi kedengian, lain hak untuk kepentingan-Ku, kidang untuk 
kepentinganmu. 31 Tano radu waktuni dunia dihakimi; tano jelma sai bekuasa di dunia inji 
digulingko. 32 Kidang Nyak inji, kik Nyak radu ditinggiko di atas bumi, Nyak haga narik sunyinni 
jelma jama Nyak." 33 Ia cawa injuk reno untuk nunjukko repa carani Ia haga mati. 34 Jelma lamon 
udi cawa jama Ia, "Menurut Buku Hukum sekam, Raja Penyelamat haga hurik selama-lamani. Repa 
bang Niku dapok cawa bahwa Anak Manusia haga ditinggiko di atas bumi? Sapa Anak Manusia 
ano?" 35 Isa ngejawab, "Angkah untuk serebok gaoh terang udi wat hantara keti. Jadi, lapahdo 
selama terang udi masih wat, in keti dang ditimpa kekelaman. Ulun sai lapah di delom kelam mak 
pandai mik dipa ia mik. 36 Percayado jama terang udi, selama terang udi masih wat jama niku, in 
keti jadi anak-anak terang." Seraduni Isa cawa injuk reno, Ia mik jak udi rik mak haga nunjukko 
jama tian. 37 Walaupun radu lamon keajaiban sai disani Isa di hadapan tian, tian mak percaya jama 
Ia. 38 Maka tejadido api sai diucakko Nabi Yesaya, "Tuhan, sapa sai percaya jama kabar sekam? 
Jama sapa kuasa Tuhan diliakko?" 39 Renodo sebabni tian mak dapok percaya, mani Yesaya radu 
cawa juga, "Allah cawa, 40 'Nyak ngebutako mata tian, nyani tian tegar hati; in mata tian dang 
ngeliak, pikeran tian dang ngerti. In tian dang muloh jama Nyak, kak raduni Nyak ngunyaiko tian.' 
"41 Yesaya cawa injuk reno mani ia radu ngeliak kemuliaan Isa, rik cawa mengenai Ia. 42 
Walaupun injuk reno, lamon jelma, bahkan jak hantara jelma sai bekuasa Yahudi percaya jama Isa. 
Kidang tian mak bani ngakui seno terus terang, mani tian rabai dang-dang ulun Farisi mak ngeni 
tian kuruk lamban ibadah. 43 Tian lebih gering mansa pujian manusia jak penghargaan Allah. 44 
Radu jak seno Isa beseru, "Jelma sai percaya jama Nyak, lain hak jama Nyak ia percaya, kidang 
jama la sai ngutus Nyak. 45 Rik jelma sai ngeliak Nyak, ngeliak Ia sai ngutus Nyak. 46 Nyak 
ratong mik dunia inji sebagai terang, in sunyinni jelma sai percaya jama Nyak dang tinggal delom 
kelam. 47 Jelma sai ngedengi ajaran-Ku, kidang mak nurut -- lain hak Nyak sai ngehukum ia. Mani 
Nyak ratong lain hak untuk ngehakimi dunia inji, kidang untuk nyelamatkoni. 48 Jelma sai nulak 
Nyak rik mak ngedengi cawa-Ku, radu wat sai ngehakimini. Cawa sai Kusampaiko, senodo sai 
haga ngehakimi waktu Rani Kiamat. 49 Mani Nyak mak cawa jak kehaga-Ku tenggalan; Bapa sai 
ngutus Nyak, Iado sai merintah jama Nyak api sai haga Kuucakko rik Kusampaiko. 50 Rik Nyak 


pandai bahwa perintah-Ni ano ngeni hurik sejati rik kekal. Maka Nyak nyampaiko injuk sai 
diajarko Bapa jama Nyak." 


13:1 Serani semakkung Rani Buka Paskah, Isa pandai bahwa radu waktuni Ia ninggalko dunia inji 
untuk muloh jama Bapa-Ni. Ia mengasihi jelma-jelma sai jadi milik-Ni di dunia, rik Ia tetap 
mengasihi tian sampai penghabisan. 2 Isa rik jelma-jelma sai nutuk Ia sedang mengan di bingi. 
Iblis radu ngurukko niat di delom hati Yudas anakni Simon Iskariot untuk ngekhianati Isa. 3 Isa 
pandai bahwa Bapa radu nyerahko sunyinni kekuasaan jama Ia. Ia pandai muneh bahwa Ia ratong 
jak Allah rik haga muloh jama Allah. 4 Ulihni seno Ia cecok, ngebukak jubah-Ni, rik ngikok anduk 
di tengah-Ni. 5 Radu jak seno Ia nuangko way mik delom sai baskom, kak raduni mulai ngebasuh 
cukut jelma-jelma sai nutuk Ia rik ngelap jama anduk sai diikok di tengah-Ni. 6 Sampaido Ia jama 
Simon Petrus, sai cawa, "Tuhan, masa Tuhan sai ngebasuh cukutku?" 7 Isa ngejawab, "Tano niku 
mak ngerti api sai Kulakuko inji, kidang kanah niku haga ngerti." 8 "Dang, Tuhan," ani Petrus jama 
Isa, "Dang sekali-kali Tuhan ngebasuh cukutku!" Kidang Isa ngejawab, "Kik Nyak mak 
ngebasuhmu, niku mak ngedok hubungan jama Nyak." 9 Simon Petrus cawa, "Kik injuk reno, 
Tuhan, dang angkah cukutku, kidang culuk rik uluku muneh!" 10 "Jelma sai radu mandi, radu 
mekecah unyinni," ani Isa jama Petrus. "Ia mak perlu dikecahko lagi; kecuali cukutni. Keti inji radu 
mekecah, kidang mak unyinni." ( 11 Isa radu pandai sapa sai haga ngekhianati-Ni. Renodo sebabni 
Ia cawa, "Keti inji radu mekecah, kidang mak unyinni.") 12 Seraduni Isa ngebasuh cukut tian, Ia 
makaiko luot jubah-Ni rik mejong luot. Raduni Ia cawa jama tian, "Ngerti mak keti api sai ampai 
gaoh Kuguaiko jama keti? 13 Keti ngurau Nyak Guru rik Tuhan. Rik sangun injuk reno. 14 Kik 
Nyak sebagai Tuhan rik Gurumu ngebasuh cukutmu, keti wajib juga saling ngebasuh cukut. 15 
Nyak ngeni teladan inji jama keti, in keti juga ngeguaiko api sai radu Kuguaiko jama keti. 16 
Temon nihan cawa-Ku inji: Sai jelma hamba mak lebih balak jak tuanni, rik sai utusan mak lebih 
balak jak sai ngutusni. 17 Kik keti radu pandai sunyinni inji, bebahagiado keti kik ngelakukoni. 18 
Api sai Kuucakko inji lain hak mengenai keti unyinni. Nyak pandai sapa-sapa sai radu Kupilih. 
Kidang api sai tetulis delom Alkitab, haga tejadi, yakdo 'Jelma sai mengan jama-jama Nyak, haga 
ngelawan Nyak.' 19 Hal seno Kusampaiko jama niku tano, semakkung tejadi, in kik hal ano tejadi 
kanah, keti haga percaya bahwa Nyakdo Ia sai disebut NYAK WAT. 20 Temon nihan cawa-Ku 
inji: Sapa nerima jelma sai Kuutus, nerima Nyak. Rik sapa nerima Nyak, nerima Ia sai ngutus 
Nyak." 21 Seraduni Isa cawa injuk reno, Ia jadi teharu nihan. Raduni Ia ngucakko, "Temon nihan 
cawa-Ku inji: Salah sai jak hantara keti haga ngekhianati Nyak." 22 Jelma-jelma sai nutuk Ia 
ngeliak hiran nihan peperda tian mani mak pandai sapa sai dimaksud. 23 Jelma sai nutuk sai 
disayang Isa mejong di kebelah Isa. 24 Simon Petrus ngeni isyarat jama Ia, in ia betanya jama Isa 
sapa sai dimaksud. 25 Maka jelma sai nutuk udi redik jama Isa, rik betanya, "Sapa ia, Tuhan?" 26 
Isa ngejawab, "Jelma sai Kukeni ruti sai Kucelupko delom cumbung, iado jelmani." Maka Isa 
ngakuk sepotong ruti, dicelupkoni mik delom cumbung; raduni dikenini jama Yudas anak Simon 
Iskariot. 27 Seraduni Yudas nerima ruti udi, iblis kuruk mik delom hatini. Raduni Isa cawa jama ia, 
"Guaiko geluk api sai haga niku guaiko." 28 Mak sai jelma pun jak tian sai mejong mengan di 
disan ngerti mengapi Isa cawa injuk reno jama Yudas. 29 Wat sai nyangko Isa ngayun Yudas 
ngebeli sai hal sai diperluko untuk pesta ano, atau ngeni duit cutik jama jelma mejerih -- mani 
Yudas sai nyating duit kas tian. 30 Seraduni Yudas nerima ruti ano, ia langsung luah. Rani radu 
bingi. 31 Seraduni Yudas mik, Isa cawa, "Tano Anak Manusia diagungko, rik Allah diagungko 
liwat Ia. 32 Kik Allah diagungko liwat Ia, Ia pun haga diagungko Allah liwat diri-Ni tenggalan. 
Malah Allah haga ngagungko-Ni geluk. 33 Anak-anak-Ku, Nyak mak haga tinggal mesaka lagi 


jama keti. Keti haga nyepok Nyak, kidang injuk sai radu Kuucakko jama jelma-jelma sai bekuasa 
Yahudi, reno muneh Kuucakko jama keti; di rang Nyak mik, keti mak dapok ratong. 34 Perintah 
ampai Kuucakko jama niku: Kasihido peperda keti. Gegoh injuk Nyak ngasihi keti, injuk reno juga 
keti haga saling mengasihi. 35 Kik keti saling mengasihi, sunyinni jelma haga pandai bahwa keti 
jelma-jelma sai nutuk Nyak." 36 "Tuhan, Tuhan haga mik dipa?" Simon Petrus nanya jama Isa. 
Jawab Isa, "Mik dipa Nyak mik, niku mak dapok nutuk tano. Niku haga nutuk Nyak kanah." 37 
"Tuhan, mengapi nyak mak dapok nutuk Tuhan tano?" tanya Petrus luot. "Nyak rila mati untuk 
Tuhan!" 38 Isa ngejawab, "Temon kedo niku rila mati untuk Nyak? Pandai mak, semakkung manuk 
ngakut kanah, niku radu telu kali cawa bahwa niku mak ngenal Nyak!" 


14:1 "Dang hatimu gelisah," ani Isa jama tian. "Percayado jama Allah, rik percayado jama Nyak-Ku 
muneh. 2 Di lamban Bapa-Ku wat lamon rang tinggal. Nyak mik di disan untuk nyediako rang 
untuk keti. Nyak mak haga cawa injuk reno jama niku, sekirani ano mak injuk reno. 3 Seraduni 
Nyak mik nyediako rang untuk keti, Nyak haga muloh rik nyunsung keti, in di dipa Nyak wat, di 
disan juga keti wat. 4 Rang Nyak mik keti pandai renglayani?" 5 Raduni Tomas cawa jama Isa, 
"Tuhan, sekam mak pandai mik dipa Tuhan mik, repa sekam pandai renglayani?" 6 Isa ngejawab, 
"Nyakdo renglaya untuk mengenal Allah rik mansa hurik. Mak sai jelma pun dapok ratong jama 
Bapa, kik mak ngeliu Nyak. 7 Sekirani keti kenal Nyak, pasti keti haga kenal Bapa-Ku muneh. 
Tano keti radu kenal Ia, rik radu ngeliak Ia." 8 Maka Filipus cawa jama Isa, "Tuhan, tunjukko Bapa 
jama sekam, in sekam puas." 9 Kidang Isa ngejawab, "Radu reno saka Nyak jejama keti, rik 
makkung juga niku kenal Nyak, Filipus? Jelma sai radu ngeliak Nyak, radu ngeliak Bapa. Injuk 
repa niku dapok ngucakko, 'Tunjukkodo Bapa jama sekam'? 10 Filipus! Niku percaya, bahwa Nyak 
besatu jama Bapa, rik Bapa besatu jama Nyak? Api sai Kuucakko jama niku, mawat Kuucakko jak 
diri-Ku tenggalan. Bapa sai tetap besatu jama Nyak, Iado sai ngeguaiko sunyinni seno. 11 
Percayado jama Nyak, bahwa Nyak besatu jama Bapa rik Bapa besatu jama Nyak. Atau semawat- 
mawatni, percayado ulih api sai radu Kuguaiko. 12 Temon nihan cawa-Ku inji: Jelma sai percaya 
jama Nyak, haga ngeguaiko api sai radu Kuguaiko, -- malah ia haga ngeguaiko sai lebih balak lagi 
-- mani Nyak mik jama Bapa. 13 Rik api gaoh sai keti kilu atas nama-Ku, seno haga Kuguaiko 
untuk keti, in Bapa diagungko liwat Anak. 14 Api gaoh sai keti kilu atas nama-Ku, haga 
Kulakuko." 15 "Kik keti mengasihi Nyak, keti haga ngejalanko perintah-perintah-Ku. 16 Nyak haga 
ngilu jama Bapa, rik Ia haga ngeniko jama niku Sai Nulung bareh, sai haga tinggal jejama keti 
untuk selama-lamani. 17 Ia udi Ruh Allah sai haga nyatako kebenoran tentang Allah. Dunia mak 
dapok nerima Ia, mani mak ngeliak atau mengenal-Ni. Kidang keti kenal Ia, mani Ia tinggal jama- 
jama keti rik haga besatu jama keti. 18 Keti mak haga Kutinggalko tenggalan injuk yatim piatu. 
Nyak haga muloh jama niku. 19 Tinggal serebok gaoh dunia mak ngeliak Nyak lagi. Kidang keti 
haga ngeliak Nyak. Rik mani Nyak hurik, keti pun haga hurik. 20 Kik rani seno ratong, keti haga 
pandai bahwa Nyak besatu jama Bapa, keti besatu jama Nyak, rik Nyak besatu jama keti. 21 Jelma 
sai nerima perintah-perintah-Ku rik ngeguaikoni, ia sai mengasihi Nyak. Bapa-Ku haga mengasihi 
jelma sai mengasihi Nyak. Nyak pun haga mengasihi jelma ano rik nyatako diri-Ku jama ia." 22 
Yudas (lain hak Yudas Iskariot) betanya jama Isa, "Tuhan, mengapi, Tuhan haga nyatako diri jama 
sekam rik lain hak jama dunia?" 23 Isa ngejawab, "Jelma sai mengasihi Nyak, haga nuruti ajaran- 
Ku. Bapa-Ku haga mengasihi ia. Bapa rik Nyak haga ratong jama ia tinggal jejama ia. 24 Jelma sai 
mawat mengasihi Nyak, mak nuruti ajaran-Ku. Ajaran sai keti dengi ano, lain jak Nyak, kidang jak 
Bapa sai ngutus Nyak. 25 Sunyinni seno Kuucakko jama niku selama Nyak masih jejama keti. 26 
Kidang Ruh Allah, Sai Nulung sai haga diutus Bapa atas gelar-Ku, Iado sai haga ngajar keti 


sunyinni rik ngingokko keti sunyin sai radu Kukeni pandai jama niku. 27 Sejahtera Kutinggalko 
jama keti. Sejahtera-Ku tenggalan sai Kukeniko jama niku. Sai Kukeniko ano lain injuk sai 
dikeniko dunia jama niku. Dang gelisah, dang rabai. 28 Keti radu ngedengi Nyak cawa, 'Nyak haga 
mik, kidang Nyak haga ratong luot jama niku'! Kik keti mengasihi Nyak, keti haga senang Nyak 
mik jama Bapa, mani Bapa lebih balak jak Nyak. 29 Nyak ngeni pandai seno jama niku tano, 
semakkung sunyinni tejadi, in kik tejadi kanah, keti haga percaya. 30 Nyak mak haga cawa lebih 
lamon luot jama keti, mani radu waktuni jelma sai bekuasa di dunia inji ratong. Kidang ia mak 
bekuasa atas diri-Ku. 31 Kidang sunyinni ano haga tejadi in dunia menyadari bahwa Nyak 
mengasihi Bapa rik ngeguaiko sunyinni sai diperintahko Bapa jama Nyak. Nah, ija ram mik jak 
ija." 


15:1 Cawa Isa luot, "Nyak batang anggor sai sejati, rik Bapa-Ku yakdo tukang kebunni. 2 Unggal 
cabang-Ku sai mak bebuah, dipelok-Ni, rik unggal cabang sai bebuah, dikurangi bulungni rik 
dikecahko-Ni in lebih lamon lagi uahni. 3 Keti radu mekecah mani ajaran sai Kukeniko jama niku. 
4 Tetapdo besatu jama Nyak rik Nyak pun haga tetap besatu jama keti. Cabang tenggalan mak 
dapok bebuah, kecuali kik ia tetap jama batangni. Reno juga keti angkah dapok bebuah, kik tetap 
besatu jama Nyak. 5 Nyakdo batang anggor, rik keti cabang-cabangni. Jelma sai tetap besatu jama 
Nyak rik Nyak jama ia, haga bebuah lamon; mani tanpa Nyak, keti mak dapok bebuat api-api. 6 
Jelma sai mak tetap besatu jama Nyak, haga ditokko injuk cabang, raduni jadi menyangu. Cabang- 
cabang sai injuk sedi haga dikumpulko rik ditokko delom apui, kak raduni disuah. 7 Kik keti tetap 
besatu jama Nyak rik ajaran-Ku tinggal delom hatimu, ngilu jama Bapa api gaoh sai keti haga; 
kiluanmu ano haga dipenuhi. 8 Kik keti bebuah lamon, Bapa-Ku diagungko; rik injuk reno keti 
temon-temon jadi jelma-jelma sai nutuk Nyak. 9 Injuk Bapa mengasihi-Ku, injuk reno muneh Nyak 
mengasihi keti. Hagani keti tetap hurik injuk jelma sai Kukasihi. 10 Kik keti ngejalanko perintah- 
perintah-Ku, keti tetap setia jama kasih-Ku, gegoh injuk Nyak tetap setia jama kasih Bapa mani 
ngejalanko perintah-perintah-Ni. 11 Sunyinni Kukeni pandai jama niku, in kegembiraan-Ku wat 
delom hatimu, rik kegembiraanmu jadi sempurna. 12 Injido perintah-Ku: Kasihi peperda keti, 
gegoh injuk Nyak mengasihi keti. 13 Jelma sai paling mengasihi kantik-kantikni yakdo jelma sai 
ngeni hurikni untuk tian. 14 Keti ano kantik-kantik-Ku, kik keti ngeguaiko api sai Kuperintahko 
jama niku. 15 Keti mak lagi Kuurau hamba, mani hamba mak pandai api sai sedang diguaiko 
tuanni. Keti Kuurau kantik, mani sunyinni sai Kudengi jak Bapa, radu Kukeni pandai jama niku. 16 
Lain hak keti sai milih Nyak. Nyakdo sai milih keti, rik ngayun keti mik untuk bebuah lamon -- 
uah-uah sai mak dapok binasa. Maka Bapa haga ngeniko jama niku api gaoh sai keti kilu jama Ia 
atas gelar-Ku. 17 Injido perintah-Ku jama niku: Kasihi peperda keti." 18 "Kik dunia nyuohko keti, 
ingokdo bahwa Nyak radu lebih mena dinyuohko dunia. 19 Sekirani keti milik dunia, keti haga 
dikasihi ulih dunia injuk kedauni. Kidang Nyak radu milih keti jak dunia inji, jadi keti lain lagi 
milik dunia. Reno sebabni dunia nyuohko keti. 20 Ingokdo api sai radu Kucawako jama niku, 
'Hamba mak lebih balak jak tuanni.' Kik tian radu nganiaya Nyak, tian haga nganiaya keti muneh. 
Kik tian nuruti ajaran-Ku, tian haga nurut ajaranmu muneh. 21 Sunyinni udi haga tian lakuko 
tehadap keti, mani keti jelma sai nutuk Nyak, mani tian mak kenal Ia sai ngutus Nyak. 22 Sekirani 
Nyak mak ratong rik mak ngucakko sunyinni seno jama tian, tian mak bedusa. Kidang tano tian 
mak ngedok alasan luot untuk dusa tian. 23 Jelma sai nyuohko Nyak, nyuohko Bapa-Ku. 24 
Sekirani di tengah-tengah tian Nyak mak ngelakuko hal-hal sai makkung pernah diguaiko ulun 
bareh, tian mak bedusa. Kidang tano tian radu ngeliak api sai Kuguaiko, rik tian nyuohko Nyak 
maupun Bapa-Ku. 25 Kidang radu seharusni injuk reno, in tejadido api sai tetulis delom Buku 


Hukum tian, yakdo: 'Tian nyuohko Nyak tanpa alasan.' 26 Nyak haga ngutus jama niku Sai Nulung 
sai asalni jak Bapa. Iado Ruh sai haga nyatako kebenoran tentang Allah. Kik Ia ratong, Ia haga 
ngeni kesaksian tentang Nyak. 27 Rik keti juga haga ngeni kesaksian tentang Nyak, mani keti radu 
jejama Nyak radu jak mula-mula. 


16:1 Sunyinni seno Kukeni pandai jama niku in keti dang murtad. 2 Keti haga diluahko jak lamban- 
lamban ibadah. Rik haga ratong waktuni bahwa jelma sai ngebunuh keti haga nyangko ia ngabdi 
jama Allah. 3 Tian ngelakuko seno jama niku mani tian makkung mengenal Bapa maupun Nyak. 4 
Kidang tano Kuucakko ano jama niku, in kik ano tejadi kanah, keti ingok bahwa Nyak radu ngeni 
pandai jama niku." "Hal inji mawat Kukeni pandai jama niku jak mula-mula, mani Nyak masih 
jejama keti. 5 Kidang tano Nyak haga mik jama Ia sai ngutus Nyak; rik mak sai jelma pun jak keti 
betanya mik dipa Nyak mik. 6 Tano malah hatimu jadi sedih, mani Nyak ngucakko hal seno jama 
niku. 7 Kidang Nyak nyawako sai benor jama niku: Lebih betik untuk keti, kik Nyak mik; mani kik 
Nyak mak mik, Sai Nulung udi mak haga ratong jama niku. Kidang kik Nyak mik, Nyak haga 
ngutus Ia jama niku. 8 Kik Ia ratong, Ia haga nyatako jama dunia reti sebenorni jak dusa, jak api sai 
benor, rik jak hukuman Allah. 9 Ia haga nyatako bahwa mak percaya jama Nyak yakdo bedusa; 10 
bahwa Nyak benor, mani Nyak mik jama Bapa rik keti mak haga ngeliak Nyak luot; 11 rik bahwa 
Allah radu mulai ngehukum, mani jelma sai bekuasa di dunia inji radu dihukum. 12 Lamon luot sai 
haga Kucawako jama niku, kidang tano inji keti makkung sanggup nerimani. 13 Kidang kik Ruh 
ano ratong, yakdo Ia sai nyatako kebenoran tentang Allah, keti haga dibimbing-Ni untuk mengenal 
sunyinni kebenoran. Ia mak haga cawa jak diri-Ni tenggalan kidang nyatako api sai radu didengi- 
Ni, rik Ia haga ngeni pandai jama niku api sai haga tejadi dikemudian rani. 14 Ia haga ngagungko 
Nyak, mani api sai disampaiko-Ni jama niku, diterima-Ni jak Nyak. 15 Sunyinni sai wat jama Bapa 
juga kedau-Ku. Reno sebabni Nyak cawa bahwa api sai disampaiko Ruh jama niku, diterima-Ni jak 
Nyak." 16 "Tinggal serebok gaoh keti mak haga ngeliak Nyak lagi, rik muneh tinggal serebok lagi 
keti haga ngeliak Nyak." 17 Pira-pira jelma sai nutuk Isa mulai betanya peperda tian, "Api 
maksudni Ia cawa jama ram: 'Tinggal serebok gaoh keti mak haga ngeliak Nyak lagi, rik muneh 
tinggal serebok lagi keti haga ngeliak Nyak'? Api muneh maksudni jama: 'Nyak mik jama Bapa'?" 
18 Tian betanya terus, "Api retini, 'serebok'? Ram mawat ngerti Ia cawa tentang api!" 19 Isa pandai 
tian haga betanya jama Ia. Jadi Ia cawa, "Jeno Kucawako, 'Tinggal serebok gaoh, keti mak haga 
ngeliak Nyak lagi, rik muneh tinggal serebok lagi keti haga ngeliak Nyak.' Senodo sai keti 
persoalko di hantara keti? 20 Percayado, keti haga miwang rik bebatui, kidang dunia haga 
begembira. Keti haga besusah hati, kidang kesusahanmu haga berubah jadi kegembiraan. 21 Kik sai 
bebai hamper ngelaherko, ia susah, mani radu waktuni 1a menderita. Kidang reno anakni laher, 
bebai seno lupa jama penderitaanni mani senang bahwa sai upi laher delom dunia. 22 Reno muneh 
jama keti: Tano keti besusah hati, kidang Nyak haga betungga luot jama keti, maka hatimu haga 
senang; rik mak sai jelma pun dapok ngakuk kegembiraan seno jak hatimu. 23 Waktu rani seno, 
keti mak haga betanya api-api luot jama Nyak. Percayado: Api gaoh sai keti kilu jama Bapa atas 
gelar-Ku, ano haga dikeniko Bapa jama niku. 24 Sampai saat inji keti makkung ngilu api-api atas 
gelar-Ku. Ngiludo, maka keti haga nerima, in kegembiraanmu sempurna." 25 "Sunyinni inji 
Kucawako jama niku jama kiasan. Kidang haga ratong waktuni, Nyak mak makai kiasan lagi, 
kidang cawa terus terang jama niku tentang Bapa. 26 Waktu seno keti haga ngilu jama Bapa atas 
gelar-Ku; in keti pandai, Nyak mak haga ngilu jak Bapa untuk keti, 27 mani Bapa tenggalan 
mengasihi keti. Ia mengasihi keti mani keti mengasihi Nyak, rik percaya bahwa Nyak ratong jak 
Allah. 28 Sangun Nyak asalni jak Bapa, rik radu ratong delom dunia. Kidang tano Nyak ninggalko 


dunia untuk muloh jama Bapa." 29 Raduni jelma-jelma sai nutuk Isa cawa jama Ia, "Tano Tuhan 
cawa terus terang rik mak makai kiasan, 30 rik sekam pandai bahwa Tuhan pandai sunyinni. Mak 
perlu sai jelma pun nanyako api-api jama Tuhan. Ulihni seno sekam percaya Tuhan ratong jak 
Allah." 31 Isa ngejawab tian, "Jadi percaya kedo keti tano? 32 Ingok! Waktuni haga ratong, malah 
radu ratong, keti haga dicerai-beraiko. Keti haga mulang mik lamban masing-masing rik ninggalko 
Nyak tenggalan. Kidang Nyak mak tenggalan mani Bapa wat jejama Nyak. 33 Sunyinni inji 
Kucawako in keti mansa sejahtera mani besatu jama Nyak. Di dunia keti haga menderita. Kidang 
tabahko hatimu! Nyak radu ngalahko dunia!" 


17:1 Seraduni cawa injuk reno, Isa cungak mik langit rik cawa, "Bapa, tano radu sampai waktuni. 
Agungkodo Anak-Mu, in Anak-Mu pun ngagungko Bapa. 2 Bapa radu ngeni kuasa atas sunyin 
manusia jama Anak, in Ia ngeni hurik sejati rik kekal jama sunyinni jelma sai Bapa keniko jama Ia. 
3 Injido hurik sejati rik kekal; in jelma mengenal Bapa, satu-satuni Allah sai benor, rik mengenal 
Isa Almasih sai diutus ulih Bapa. 4 Nyak radu ngagungko Bapa di atas bumi inji rik nyelesaiko 
pekerjaan sai Bapa tugasko jama Nyak. 5 Bapa! Agungkodo Nyak tano jama Bapa, jama keagungan 
sai Kukedau jejama Bapa semakkung dunia inji dijadiko. 6 Nyak radu memperkenalko Bapa jama 
jelma-jelma di dunia inji sai radu Bapa keniko jama Nyak. Tian kedauni Bapa, rik Bapa radu 
ngeniko tian jama Nyak. Tian radu nuruti cawani Bapa. 7 Tano tian pandai bahwa sunyinni sai 
Bapa keniko jama Nyak asalni jak Bapa. 8 Radu Kusampaiko jama tian cawa sai Bapa keniko jama 
Nyak; rik tian radu nerimani. Tian pandai bahwa Nyak benor-benor ratong jak Bapa rik tian 
percaya bahwa Bapado sai ngutus Nyak. 9 Nyak bedua untuk tian. Nyak mak bedua untuk dunia 
melainko untuk jelma-jelma sai radu Bapa keniko jama Nyak, mani tiando kedau-Ni Bapa. 10 
Sunyinni milik-Ku yakdo milik Bapa muneh, rik sunyinni milik Bapa yakdo milik-Ku juga. Nyak 
diagungko di hantara tian. 11 Tano Nyak ratong jama Bapa. Nyak mak tinggal luot di dunia; kidang 
tian wat di dunia. Bapa sai suci! Jagado tian jama kekuasaan gelar Bapa, yakdo gelar sai radu Bapa 
keniko jama Nyak -- in tian jadi sai, gegoh injuk Bapa rik Nyak muneh sai. 12 Sewaktu Nyak 
pagun jejama tian, Nyak radu ngejaga tian jama kekuasaan gelar Bapa -- gelar sai Bapa keniko 
jama Nyak. Nyak radu ngejaga tian rik mak sai jelma pun jak tian lebon, kecuali ia sai sangun radu 
seharusni lebon; in injuk reno tejadido api sai tetulis delom Alkitab. 13 Tano Nyak ratong jama 
Bapa. Sunyinni inji Kucawako sementara Nyak pagun di dunia; in tian jama sepenuhni ngerasako 
kegembiraan-Ku. 14 Nyak radu nyampaiko jama tian cawani Bapa, rik dunia nyuohko tian, mani 
tian lain hak milik dunia, gegoh injuk Nyak juga lain hak milik dunia. 15 Nyak mak ngilu in Bapa 
ngakuk tian jak dunia inji, kidang Nyak ngilu in Bapa ngejaga tian jak si Jahat. 16 Gegoh halni 
injuk Nyak lain hak milik dunia, tian pun lain hak milik dunia. 17 Jadikodo tian milik khusus Bapa 
liwat kebenoran; cawa Bapa anodo kebenoran. 18 Injuk Bapa radu ngutus Nyak mik dunia, injuk 
reno muneh Nyak ngutus tian mik dunia. 19 Untuk kepentingan tian, Nyak nyerahko diri sebagai 
milik khusus Bapa, in tian pun jadi milik khusus Bapa liwat kebenoran. 20 Lain injuk tian inji gaoh 
Nyak bedua. Nyak muneh bedua untuk jelma-jelma sai haga percaya jama Nyak ulihni kesaksian 
tian inji. 21 Nyak harap, Bapa, in tian unyinni besatu, injuk Bapa besatu jama Nyak, rik Nyak jama 
Bapa. Semoga tian besatu jama Ram in dunia percaya bahwa Bapa sai ngutus Nyak. 22 Nyak radu 
ngeni tian keagungan sai Bapa keniko jama Nyak, in tian besatu, gegoh injuk Ram juga besatu; 23 
Nyak jama tian, rik Bapa jama Nyak; in tian benor-benor sai. Maka dunia haga pandai bahwa 
Bapado sai ngutus Nyak, rik bahwa Bapa mengasihi tian injuk Bapa mengasihi Nyak. 24 Bapa, 
Nyak mirak in tian, sai Bapa keniko jama Nyak, wat jama-jama Nyak di rang Nyak wat, in tian 
ngeliak keagungan-Ku; yakdo keagungan sai Bapa keniko jama Nyak, mani Bapa mengasihi Nyak 


semakkung dunia dijadiko. 25 Bapa sai adil! Dunia mak mengenal Bapa, kidang Nyak mengenal 
Bapa; rik jelma-jelma inji pandai bahwa Bapa ngutus Nyak. 26 Nyak radu nyatako gelar Bapa jama 
tian; rik Nyak haga terus bebuat injuk reno, in kasih Bapa jama Nyak tetap delom hati tian rik Nyak 
besatu jama tian." 


18:1 Seraduni Isa bedua, Ia jama jelma-jelma sai nutuk Ia mik seberang Way Kidron. Di dudi wat 
sai taman, rik Isa jama jelma-jelma sai nutuk Ia kuruk mik taman udi. 2 Yudas pengkhianat udi, 
pandai rang udi; mani Isa radu risok bekumpul di dudi jama-jama jelma-jelma sai nutuk Ia. 3 Maka 
Yudas mik rang udi ngusung sepasukan tentera Romawi rik pira-pira pengawal Lamban Ibadah sai 
dikayun ulih imam-imam kepala rik jelma-jelma Farisi. Tian ngusung senjata, lentera rik obor. 4 Isa 
pandai sunyin sai haga tejadi jama diri-Ni. Jadi Ia ngeredik jelma-jelma udi rik betanya, "Keti 
nyepok sapa?" 5 "Isa, jelma Nazaret," jawab tian. "Nyakdo Ia," ani Isa. Yudas sang pengkhianat 
cecok di disan jama tian. 6 Waktu Isa cawa jama tian, "Nyakdo Ia," tian sunyinni mundor raduni 
tumbak mik tanoh. 7 Sekali lagi Isa betanya jama tian, "Keti nyepok sapa?" "Isa ulun Nazaret," 
jawab tian. 8 "Radu Kuucakko Nyakdo Ia," ani Isa. "Rik kik sangun Nyak sai keti disepok keti, 
tagando tian sai bareh mik." ( 9 Jama cawa injuk reno, tejadido api sai radu dicawako Isa 
semakkungni: "Bapa, jak jelma-jelma sai Bapa keniko jama Nyak, mak sai jelma pun sai lebon.") 
10 Simon Petrus sai ngusung sebilah pedang, dicabutni raduni melok hamba imam agung sampai 
putus cuping kananni. Gelar hamba ano Malkus. 11 Maka Isa cawa jama Petrus, "Kurukko luot 
pedangmu mik delom rangni! Api niku piker Nyak mak haga nginum piala penderitaan sai dikeniko 
Bapa jama Nyak?" 12 Raduni prajurit-prajurit Romawi jama komandanni rik pengawal-pengawal 
Yahudi nangkok rik ngikok Isa. 13 Mula-mula tian ngusung Isa ngehadap Hanas, bak mentuha 
Kayafas. Kayafas yakdo imam agung tahun seno. 14 Rik yakdo sai radu ngeni petuah jama jelma- 
jelma sai bekuasa Yahudi bahwa lebih betik sai jelma mati untuk sunyinni bangsa. 15 Simon Petrus 
rik sai jelma sai nutuk bareh nutuk Isa. Jelma sai nutuk sai bareh inji dikenal ulih imam agung; jadi 
ia nutuk kuruk jejama Isa mik tengebah lamban imam agung, 16 sedangko Petrus nunggu di luah, 
di rangok. Kak raduni jelma sai nutuk sai bareh udi mik luah rik cawa jama bebai sai ngelayani sai 
ngejaga rangok, raduni ngusung Petrus kuruk mik delom. 17 Bebai sai ngelayani penjaga rangok 
udi cawa jama Petrus, "Hai, kan niku juga salah sai jelma sai nutuk jelma udi?" "Lain," jawab 
Petrus. 18 Pada waktu seno udara ngison, jadi jelma-jelma sai ngelayani rik pengawal-pengawal 
radu nyalako apui harong rik tian manasko badan di dudi. Petrus mik di disan rik cecok bediang 
jejama tian. 19 Imam agung nanyai Isa tentang jelma-jelma sai nutuk Ia rik tentang ajaran-Ni. 20 
Isa ngejawab, "Nyak selalu cawa terus terang di muka umum. Nyak selalu ngajar di lamban-lamban 
ibadah rik di Lamban Ibadah, rang jelma Yahudi biasani bekumpul. Mak pernah Nyak ngucakko 
api-api segok-segok. 21 Jadi mengapi Tuan nanyai Nyak? Tanya tian sai radu ngedengi Nyak 
ngajar. Pasti tian pandai api sai Kucawako." 22 Waktu Isa cawa injuk reno, salah sai pengawal di 
dudi nampar Ia rik cawa, "Bani nihan Niku cawa injuk reno jama imam agung!" 23 Isa ngejawab, 
"Kik Nyak ngucakko sai hal sai salah, ucakkodo di dija api kesalahanni! Kidang kik sai Kucawako 
udi sangun benor, mengapi niku nampar Nyak?" 24 Kak raduni Hanas ngayun ulun ngusung Isa 
jama terbelenggu mik Imam Agung Kayafas. 25 Simon Petrus masih juga cecok bediang di dudi. 
Jelma-jelma cawa jama ia, "Kan niku juga jelma sai nutuk jelma udi?" Kidang Petrus nyangkal, 
cawani, "Lain!" 26 Sai hamba imam agung, yakdo keluarga jak jelma sai cupingni dipelok Petrus, 
cawa, "Kan nyak ngeliak niku di taman udi jama Ia?" 27 Raduni Petrus nyangkal luot, "Mawat," -- 
rik tepat pada waktu seno manuk ngakut. 28 Pagi-pagi nihan tian ngusung Isa jak lamban Kayafas 
mik istana gubernur. Jelma-jelma Yahudi tenggalan mak kuruk mik delom istana, in tian mak jadi 


najis secara agama, mani tian haga nutuk nganik kanikan Paskah. 29 Ulihni seno Pilatus mik luah 
jama tian rik betanya, "Api pengaduanmu tehadap ulun inji?" 30 Tian ngejawab, "Seandaini Ia mak 
besalah, sekam mak haga ngusung-Ni jama Bapak Gubernur." 31 Pilatus cawa jama tian, "Akukdo 
Ia rik hakimi Ia menurut hukummu tenggalan!" Kidang jelma-jelma Yahudi udi ngejawab, "Sekam 
mak ngasi ngehukum mati jelma." ( 32 Inji tejadi in telaksana api sai dicawako Isa mengenai carani 
Ia haga mati.) 33 Pilatus kuruk luot mik istana rik ngurau Isa, raduni betanya, "Api kedo Niku raja 
ulun Yahudi?" 34 Isa ngejawab, "Api kedo pertanyaan inji jak niku tenggalan atau wat ulun bareh 
sai radu ngeni pandai jama niku tentang Nyak?" 35 Pilatus ngejawab, "Api nyak inji jelma Yahudi? 
Sai nyerahko Niku jama nyak iado bangsa-Mu tenggalan rik imam-imam kepala. Api sai radu Niku 
guaiko?" 36 Isa cawa, "Kerajaan-Ku lain jak dunia inji. Kik kerajaan-Ku jak dunia inji, jelma- 
jelma-Ku haga bejuang in Nyak dang diserahko jama jelma-jelma sai bekuasa Yahudi. Kidang 
sangun kerajaan-Ku lain jak dunia inji!" 37 Maka Pilatus betanya jama Ia, "Kik injuk reno, Niku 
raja?" Isa ngejawab, "Niku ngucakko bahwa Nyak inji raja. Nyak laher rik ratong mik dunia untuk 
sai maksud, yakdo ngeni kesaksian tentang kebenoran. Jelma sai jak kebenoran udi ngedengiko 
Nyak." 38 Pilatus betanya jama Ia, "Api retini kebenoran?" Raduni Pilatus mik luah luot jak istana 
rik cawa jama jelma-jelma Yahudi, "Nyak mak mansa sai kesalahan pun jama Ia. 39 Kidang 
menurut kebiasaanmu, nyak selalu ngelepasko sai tahanan waktu Rani Buka Paskah. Haga mak keti 
in nyak ngelepasko raja ulun Yahudi untuk keti?" 40 Tian ngejawab mekik-mekik, "Mawat, dang 
Ia, kidang Barabas!" (Barabas yakdo perampuk.) 


19:1 Kak raduni Pilatus kuruk raduni ngayun jelma ngelecut Isa. 2 Prajurit-prajurit nyani sai 
mahkota jak ranting-ranting keruwi, raduni dipasang di atas ulu Isa. Radu jak seno tian makaiko Ia 
jubah bewarna ungu, 3 lalu bekali-kali ratong jama Ia rik cawa, "Hurik raja ulun Yahudi!" Kak 
raduni tian nampar Ia. 4 Radu jak seno Pilatus luah sekali lagi rik cawa jama jelma lamon udi, 
"Liak! Nyak ngusung Ia luah mik jama niku, in keti pandai nyak mak ngehalu sai kesalahan pun 
jama Ia." 5 Maka Isa luah jama makai mahkota ruwi rik jubah ungu. Pilatus cawa jama tian, 
"Liakdo jelma ano." 6 Waktu imam-imam kepala rik pengawal-pengawal ano ngeliak Isa, tian 
mekik, "Salibko Ia! Salibko Ia!" Pilatus cawa jama tian, "Akukdo Ia, rik salibko ulihmu tenggalan, 
nyak mak ngehalu sai kesalahan pun jama Ia." 7 Ulun-ulun Yahudi udi ngejawab, "Menurut hukum 
sekam, Ia haga dihukum mati mani Ia ngaku diri-Ni Anak Allah." 8 Waktu Pilatus ngedengi tian 
cawa injuk reno, ia lebih rabai. 9 Maka 1a kuruk luot mik delom istana rik seraduni Isa diusung 
kuruk, Pilatus betanya jama Ia, "Niku asalni jak ipa?" Kidang Isa mak ngejawab. 10 Jadi Pilatus 
cawa luot, "Niku mak haga cawa jama nyak? Pandai mak, nyak ngedok kuasa ngebebasko Niku, rik 
kuasa nyalibko Niku!" 11 Isa ngejawab, "Kik Allah mak ngeniko kuasa ano jama niku, niku sama 
sekali mak ngedok kuasa atas-Ku. Ulihni seno jelma sai nyerahko Nyak jama niku, lebih balak 
dusani jak niku." 12 Waktu Pilatus ngedengi seno, ia berusaha untuk ngelepasko Isa. Kidang jelma- 
jelma Yahudi mekik-mekik, "Kik Tuan ngebebasko Ia, Tuan lain kantikni Kaisar! Jelma sai ngaku 
dirini raja, yakdo musuh Kaisar!" 13 Waktu Pilatus ngedengi cawa-cawa seno, ia ngusung Isa luah 
raduni mejong di kursi pengadilan di rang sai gelarni Lantai Batu. (Di delom bahasa Ibrani gelarni 
Gabata.) 14 Waktu seno hamper pukul rua belas dawah, rani semakkung Rani Buka Paskah. Pilatus 
cawa jama jelma-jelma udi, "Inji rajamu!" 15 Tian mekik-mekik, "Bunuh Ia! Bunuh Ia! Salibko 
Ia!" Pilatus betanya, "Harus kedo nyak nyalibko rajamu?" Imam-imam kepala ngejawab, "Angkah 
Kaisar satu-satuni raja sekam!" 16 Maka Pilatus nyerahko Isa jama tian untuk disalibko. Tian 
ngakuk Isa, raduni ngusung Ia mik. 17 Isa mik luah mikul salib-Ni tenggalan mik rang sai gelarni 
"Rang Tengkorak". (Di delom bahasa Ibrani disebut Golgota.) 18 Di disan Ia disalibko. Jejama Ia 


wat muneh rua jelma bareh sai disalibko; sai di kebelah kiri, sai di kebelah kanan rik Isa di tengah- 
tengah. 19 Di kayu salib Isa, Pilatus ngayun masang tulisan inji: "Isa jak Nazaret, Raja Ulun 
Yahudi". 20 Lamon jelma Yahudi ngebaca tulisan ano, mani rang Isa disalibko udi mak jaoh jak 
kota. Tulisan udi delom bahasa Ibrani, Latin, rik Yunani. 21 Imam-imam kepala cawa jama Pilatus, 
"Dang nulis 'Raja ulun Yahudi', melainko tulisdo, 'Ulun inji cawa, Nyak Raja ulun Yahudi.' " 22 
Kidang Pilatus ngejawab, "Sai radu kutulis, tetap tetulis." 23 Seraduni prajurit-prajurit udi nyalibko 
Isa, tian ngakuk kawai-Ni. Kawai udi dibagi epak: masing-masing mansa sai bagian. Tian ngakuk 
juga jubah-Ni. Jubah udi mak ngedok serukanni -- ditenun jak atas sampai di bah. 24 Prajurit- 
prajurit udi cawa peperda tian, "Dang ram pelok-pelok jubah inji. Ija ram ngundi untuk nantuko 
sapa sai ngasi ngedapokkoni." Hal seno tejadi in telaksana api sai tetulis delom Alkitab, yakdo: 
"Tian ngebagi-bagiko kawai-Ku, rik ngetokko undi untuk jubah-Ku." Rik sangun prajurit-prajurit 
udi bebuat injuk reno. 25 Di redik salib Isa cecok emak-Ni Isa, puari bebai emak-Ni, Maria 
kajongni Klopas, rik Maria Magdalena. 26 Waktu Isa ngeliak emak-Ni rik jelma sai nutuk sai 
dikasihi-Ni cecok di dudi, Ia cawa jama emak-Ni, "Emak, udi anak Emak." 27 Kak raduni Isa cawa 
jama jelma sai nutuk Ia ano, "Udi emakmu." Jak seno jelma sai nutuk ano nerima emakni Isa untuk 
tinggal di lambanni. 28 Isa pandai bahwa tano sunyinni radu selesai, rik in api sai tetulis delom 
Alkitab dapok tejadi, Ia cawa, "Nyak mahu." 29 Di dudi wat sai cumbung latap jama way anggor 
sai peros. Maka sai bunga karang dicelupkoni mik delom way anggor udi, rik dicucukkoni di 
setangkai hisop, raduni diulurkoni mik beber Isa. 30 Isa nyicip way anggor udi raduni cawa, "Radu 
selesai!" Raduni Ia nyunggukko ulu-Ni rik mati. 31 Jelma-jelma sai bekuasa Yahudi mak haga 
mayat-mayat jelma-jelma sai disalibko udi tetap tegantung di kayu salib pada rani Sabat, apilagi 
sekali inji Sabat udi Rani Buka sai khusus. Mani rani waktu Isa disalibko tepat semakkung rani 
Sabat udi, ulun-ulun Yahudi ngilu izin jama Pilatus untuk matohko cukut jelma-jelma sai radu 
disalibko rik ngeregahko mayat-mayat udi jak kayu salib. 32 Maka prajurit-prajurit udi mik 
matohko mena pai cukut kerua jelma sai disalibko jama-jama Isa. 33 Waktu tian sampai jama Isa, 
tian ngeliak Ia radu mati. Jadi tian mak matohko cukut-Ni. 34 Kidang tenai Isa dicucuk jama 
tumbak ulih sai jelma jak prajurit-prajurit udi; rik geluk luahdo rah rik way. 35 Jelma sai ngeliak 
tenggalan kejadian ano, yakdo sai ngeni pandai hal ano, in keti juga percaya. Rik kesaksianni ano 
benor, rik ia pandai bahwa ano benor. 36 Hal seno tejadi in telaksana api sai tetulis delom Alkitab, 
yakdo "Mak sai pun jak tulan-Ni haga dipatahko". 37 Di delom Alkitab muneh tetulis: "Tian haga 
ngeliak Ia sai radu tian tikam". 38 Radu jak seno Yusuf jak Arimatea ngilu izin jak Pilatus untuk 
ngakuk mayat Isa. (Yusuf yakdo jelma sai nutuk Isa kidang secara segok-segok, mani ia rabai jama 
jelma-jelma sai bekuasa Yahudi.) Pilatus ngeni izin jama ia, jadi ia mik ngakuk mayat Isa. 39 
Nikodemus, sai sekeji pernah ratong jama Isa waktu di bingi, mik muneh jejama Yusuf. Nikodemus 
ngusung ramuan mur rik gaharu -- sunyinni kira-kira telu puluh kilogram lamonni. 40 Kerua jelma 
udi ngakuk mayat Isa kak raduni ngebungkusni jama kain kafan jama-jama ramuan herum udi 
menurut adat penguboran jelma Yahudi. 41 Di rang Isa disalibko wat sai taman. Di delom taman 
udi wat sai kuboran ampai, sai makkung pernah dipakai untuk penguboran jelma. 42 Mani kuboran 
udi redik, rik rani Sabat hamper mulai, tian nguborko Isa di disan. 


20:1 Waktu rani Minggu pagi, waktu masih kelam, Maria Magdalena mik kuboran. Ia ngeliak batu 
penyalokni radu digiser jak lubang kubor udi. 2 Maka ia tegar nyepok Simon Petrus rik jelma sai 
nutuk sai dikasihi Isa, rik cawa jama tian, "Tuhan radu diakuk jak kubor, rik nyak mak pandai di 
dipa Ia dipikko." 3 Raduni Petrus rik jelma sai nutuk bareh udi mik kuboran. 4 Tian rua tegar, 
kidang jelma sai nutuk bareh udi lebih geluk jak Petrus, rik ia sampai lebih geluk di kuboran. 5 Ia 


ngeliak mik delom kuboran rik ngeliak kain kafan tegelitak di dudi, kidang 1a mak kuruk. 6 Simon 
Petrus nyusul jak kudan, raduni langsung kuruk mik delom kuboran udi. Ia ngeliak kain kafan 
tegelitak di dudi, 7 kidang kain sai diikok di ulu Isa mak ngedok diredikni melainko tegulung 
tenggalan. 8 Kak raduni jelma sai nutuk sai lebih mena sampai di kuboran, kuruk muneh. Ia ngeliak 
rik percaya. (9 Sampai pada waktu ano tian makkung ngerti api sai tetulis delom Alkitab bahwa Ia 
haga bangkit jak mati.) 10 Radu jak seno jelma-jelma sai nutuk Isa mulang. 11 Maria Magdalena 
cecok di hadap kuboran sambil miwang. Sambil miwang, ia ngeliak mik delom kuboran, 12 raduni 
ngeliak rua malaikat bekawai handak. Tian mejong dibekas rang mayat Isa, sai malaikat di bagian 
ulu, rik sai barehni di bagian cukut. 13 Malaikat-malaikat udi betanya, "Ibu, mengapi miwang?" 
Maria ngejawab, "Tuhanku radu diakuk, rik nyak mak pandai Ia dipikko di dipa." 14 Seraduni cawa 
injuk reno, 1a ngerilong mik kudan rik ngeliak Isa cecok di dudi. Kidang ia mak pandai bahwa udi 
Isa. 15 Isa betanya jama ia, "Ibu mengapi miwang? Ibu nyepok sapa?" Maria nyangko ano tukang 
kebun, jadi ia cawa, "Pak, kik Bapak sai ngalihko Ia jak ija, tulung ucakko jama nyak di dipa Bapa 
ngepikko Ia, in nyak dapok ngakuk-Ni." 16 Isa cawa jama ia, "Maria!" Maria ngerilong jama Isa 
raduni cawa delom bahasa Ibrani, "Rabuni!" (Retini "Guru".) 17 "Dang nyating Nyak," ani Isa jama 
ia, "mani Nyak makkung cakak mik Bapa. Kidang mikdo jama puari-puari-Ku, rik keni pandai jama 
tian bahwa tano Nyak cakak mik Bapa-Ku rik Bapamu, Allah-Ku rik Allahmu." 18 Maka Maria 
mik ngeni pandai jama jelma-jelma sai nutuk Isa bahwa ia radu ngeliak Tuhan rik bahwa Tuhan 
radu ngucakko sunyinni ano jama ia. 19 Waktu rani Minggu seno muneh, waktu radu manom, 
jelma-jelma sai nutuk Isa bekumpul di sai lamban sai rangokni tekunci, mani tian rabai jama jelma- 
jelma sai bekuasa Yahudi. Tiba-tiba Isa ratong rik cecok di tengah-tengah tian rik cawa, "Salam 
sejahtera bagimu." 20 Seraduni cawa injuk reno, Ia nunjukko jama tian culuk rik tenai-Ni. Waktu 
ngeliak Tuhan, tian riang nihan. 21 Raduni Isa cawa jama tian sekali lagi, "Salam sejahtera bagimu. 
Gegoh Bapa ngutus Nyak, injuk reno muneh Nyak ngutus keti." 22 Raduni Ia nyebuko napas-Ni 
jama tian rik cawa, "Terimado Ruh Allah. 23 Kik keti ngampuni dusani jelma, Allah juga 
ngampuni. Kik keti mak ngampuni dusa jelma, Allah juga mak ngampuni." 24 Tomas (sai disebut 
si "Kembar"), sai jak rua belas jelma sai nutuk Isa, mak ngedok jejama sai bareh waktu Isa ratong. 
25 Maka jelma-jelma sai nutuk Isa sai bareh cawa jama Tomas, "Sekam radu ngeliak Tuhan!" 
Kidang Tomas ngejawab, "Kik nyak makkung ngeliak bekas paku di culuk-Ni, makkung ngepikko 
jariku di bekas katan paku ano rik makkung ngepikko culuk di tenai-Ni, sekali-kali nyak mak haga 
percaya." 26 Seminggu kak raduni jelma-jelma sai nutuk Isa wat luot di rang udi, rik Tomas hadir 
muneh. Sunyinni rangok tekunci. Kidang Isa ratong rik cecok di tengah-tengah tian, kak raduni 
cawa, "Salam sejahtera bagimu." 27 Kak raduni Isa cawa jama Tomas, "Liakdo culuk-Ku, rik pikko 
jarimu di dija. Ulorko culukmu rik pikko di tenai-Ku. Dang ragu-ragu lagi, kidang percayado!" 28 
Tomas cawa jama Isa, "Tuhanku rik Allahku!" 29 Maka Isa cawa jama ia, "Niku percaya mani radu 
ngeliak Nyak, bukan? Bebahagiado jelma sai percaya walaupun mak ngeliak Nyak!" 30 Masih 
lamon lagi keajaiban-keajaiban bareh sai disani Isa di hadap jelma-jelma sai nutuk Ia, kidang mak 
ditulis di delom buku inji. 31 Kidang sunyinni inji ditulis, in keti percaya bahwa Isa yakdo Raja 
Penyelamat, Anak Allah, rik mani percaya jama Ia, keti mansa hurik. 


21:1 Radu jak seno Isa ngeliakko diri sekali lagi di Danau Tiberias jama jelma-jelma sai nutuk Ia. 
Injuk rejido tejadini: 2 Suatu rani Simon Petrus, Tomas sai disebut si Kembar, Natanael jak Kana di 
Galilea, anak-anak Zebedeus, rik rua jelma sai nutuk Isa sai barehni, lagi bekumpul. 3 Ani Simon 
Petrus jama sai bareh, "Nyak haga mik nangkok iwa." "Sekam nutuk," ani tian jama ia. Maka 
mikdo tian cakak jukung. Kidang sepanjang bingi ano tian mak nangkok api-api. 4 Waktu matarani 


mulai terbit, Isa cecok di pantai, kidang tian mak pandai bahwa ano Isa. 5 Isa cawa jama tian, 
"Anak-anak, api keti ngedok iwa?" "Mawat," jawab tian. 6 Isa cawa jama tian, "Tebarko jalamu 
mik kebelah kanan jukung, kanah keti mansa iwa." Raduni jala ano tian sebarko, kidang mak 
sanggup narikni luot mani lamon iwa di delomni. 7 Jelma sai nutuk sai dikasihi Isa cawa jama 
Petrus, "Udi Tuhan!" Waktu Simon Petrus ngedengi bahwa udi Tuhan, ia makai kawaini (mani ia 
mak bekawai) raduni terjun mik delom way. 8 Jelma-jelma sai nutuk sai bareh nyusul mik darak 
jama jukung, sambil narik jala sai latap jama iwa. Tian mak sepira jaoh jak darak, kira-kira seratus 
meter gaoh. 9 Waktu tian regah jak jukung, tian ngeliak wat bara apui rik iwa di atasni rik ruti. 10 
Isa cawa jama tian, "Cuba usung mik dija pira-pira iwa sai ampai keti tangkok." 11 Simon Petrus 
cakak jukung, raduni nyiret jalani mik darak. Jala udi latap jama iwa sai balak-balak; sunyinni wat 
seratus lima puluh telu iwa. Rik walaupun selamon udi, jalani mak cabik. 12 Isa cawa jama tian, 
"Ija mengan." Mak sai jelma pun jak jelma-jelma sai nutuk Ia bani betanya, "Bapak sapa?" Mani 
tian pandai bahwa Ia Tuhan. 13 Kak raduni Isa ngeredik tian, ngakuk ruti ano, rik ngeniko jama 
tian. Ia bebuat injuk reno muneh jama iwa udi. 14 Injido ketelu kalini Isa ngeliakko diri jama jelma- 
jelma sai nutuk Ia seraduni Ia dibangkitko jak mati. 15 Seraduni tian mengan, Isa cawa jama Simon 
Petrus, "Simon, anak Yona, api niku lebih mengasihi Nyak jak tian inji mengasihi Nyak?" "Benor, 
Tuhan," jawab Petrus, "Tuhan pandai nyak mencintai Tuhan." Isa cawa jama ia, "Peliharado biri- 
biri-Ku." 16 Untuk kerua kalini Isa betanya jama ia, "Simon anak Yona, api niku mengasihi Nyak?" 
"Benor, Tuhan," jawab Petrus, "Tuhan pandai nyak mencintai Tuhan." Isa cawa jama ia, 
"Peliharado biri-biri-Ku." 17 Untuk ketelu kalini Isa betanya jama ia, "Simon anak Yona, api niku 
mengasihi Nyak?" Petrus jadi sedih mani Isa betanya jama ia sampai telu kali. Maka Petrus 
ngejawab luot, "Tuhan, Tuhan pandai sunyinni. Tuhan pandai nyak mencintai Tuhan!" Raduni Isa 
cawa jama ia, "Peliharado biri-biri-Ku. 18 Temon benor cawa-Ku inji: Waktu niku masih mengura, 
niku tenggalan ngikok tengahmu, rik mik di dipa gaoh niku haga. Kidang kik niku radu metuha 
kanah, niku ngulorko culukmu, rik ulun bareh sai ngikok niku rik ngusung niku mik dipa niku mak 
haga mik." 19 (Jama cawa-cawa ano Isa nunjukko injuk repa Petrus haga mati kanah untuk 
ngagungko Allah.) Radu jak seno Isa cawa jama Petrus, "Tutuk Nyak!" 20 Waktu Petrus ngerilong, 
ia ngeliak di kudanni jelma sai nutuk sai dikasihi Isa. (Iado sai mejong redik Isa waktu mengan rik 
sai betanya jama Ia, "Tuhan, sapa sai haga ngekhianati Tuhan?") 21 Ngeliak ia, Petrus betanya 
jama Isa, "Tuhan, repa jama jelma inji?" 22 Isa ngejawab, "Andaikata Nyak haga ia tinggal hurik 
sampai Nyak ratong, seno lain urusanmu. Kidang niku, tutuk Nyak!" 23 Maka tesebardo kabar di 
kalangan jelma sai nutuk Isa bahwa jelma sai nutuk ano mak haga mati. Padahal Isa mak ngucakko 
bahwa jelma sai nutuk udi mak haga mati, melainko: "Andaikata Nyak haga ia tinggal hurik sampai 
Nyak ratong, ano lain urusanmu." 24 Jelma sai nutuk anodo sai ngeni kesaksian tentang kejadian- 
kejadian inji. Iado juga sai radu nulisni. Rik ram pandai bahwa api sai dicawakoni benor. 25 Pagun 
lamon hal bareh sai diguaiko ulih Isa. Andaikata sunyinni udi ditulis sai per sai, nyak rasa mak 
cukup rang di seluruh bumi untuk memuat sunyinni buku sai haga ditulis udi. 


